Haiwan Apa Yang Berhibernasi Buat Kali Pertama?

Alam semulajadi ini memang indah kalau diteliti. Setiap jenis haiwan mempunyai perbezaan yang sangat unik. Dalam kalangan haiwan sendiri, ada sejenis yang dinamakan endotherm. Mereka ini mampu mengekalkan suhu badan sendiri tanpa memerlukan sebarang haba dari luar. Jadi apabila musim salji bermula, mereka hanya perlu tempat yang selamat.

Musim salji ialah masalah besar untuk haiwan. Mereka pun seolah-olah tahu yang musim salji semakin menghampiri setiap tahun. Jadi ada yang mengumpulkan makanan dalam bentuk timbunan.

Memerang misalnya ialah haiwan comel yang boleh membina empangan untuk takungan air. Datang saja salji, hanya permukaan takungan saja akan beku. Air dibawah lapisan ais tersebut kekal sejuk, menjadi peti ais untuk makanan memerang (Ontario Parks, 2020).

Namun bukan semua haiwan mampu membuat begini. Memerang mempunyai lapisan kulit kalis air dan boleh bertahan dalam air sejuk. Jadi haiwan-haiwan lain telah berevolusi dengan cara menangani musim salji sendiri. Apabila tiba masanya, haiwan endotermik akan berhibernasi untuk mengekalkan suhu badan. Antaranya ialah rodent (1,500 spesis berbeza seperti tikus dan tupai) dan beruang, dengan cara tersendiri.

Marmot ialah satu spesis tupai yang berhibernasi sepenuhnya sepanjang musim salji. Jantung mereka akan perlahan daripada 80 denyutan seminit ke lima sahaja.

Apabila terjaga beberapa bulan kemudian, marmot perlu menambahkan berat badan yang menyusut sebanyak 25 peratus. Chipmunk pula akan bangun setiap beberapa hari untuk menjamah kacang yang dikumpulkan sepanjang musim luruh.

Beruang pun mempunyai cara sendiri. Mereka akan mencari sarang yang sesuai untuk berhibernasi. Pokok berongga antaranya amat diminati beruang, selain daripada gua atau sarang yang dibina beruang lain. Ada yang bersedia dari awal; ada yang tunggu saat akhir. Tetapi semua beruang akan mengumpulkan dahan dan daun untuk dijadikan tempat tidur (Science World, 2016).

Tidur mereka pun panjang juga, iaitu lebih daripada 100 hari tanpa makan minum atau berkumuh pun. Badan mereka mampu membuat satu keajaiban yang tidak disangka semua.

Manusia biasa perlu kencing setiap masa. Beruang pula boleh menukarkan kencing mereka menjadi protein dalam satu proses urea secara semulajadi (NPS, 2019).

Jadi persoalannya, haiwan apa yang pertama berhibernasi?

Menggunakan kaedah pengkajian fosil, saintis menemui suatu jawapan. Rangka seekor haiwan bersaiz sebesar babi pernah ditemui pakar arkeologi. Haiwan ini dikenali sebagai Lystrosaurus, hidup sekitar 250 juta tahun dahulu. Dan haiwan ini juga berhibernasi.

Setakat ini 10 ekor Lystrosaurus telah digunakan sebagai bahan kajian. Saintis menemui bahawa gading Lystrosaurus tumbuh pada kadar yang agak pelik (Nield, 2020). Ada masa ia tumbuh, ada masa pula ia berhenti tumbesaran.

Gading ini tidak langsung seperti gajah – atau lingkaran pada dahan yang menentukan usia pokok.

Penemuan ini memulakan teori menarik, bahawasanya dinosaur pun berhibernasi juga. Jika beruang dan rodent boleh berkongsi teknik berhibernasi, semestinya dinosaur lain pun begitu juga. Padahal beruang dan rodent hanya sama dari segi sifat mamalia sahaja.

Lystrosaurus pernah hidup di Afrika Selatan Antartika, China, Eropah, India dan Mongolia, dengan perbezaan spesis seperti haiwan hari ini.

Kaki hadapannya lebih kuat daripada kaki belakang, dipercayai digunakan untuk menggali. Maksud nama yang diberikan iaitu Lystrosaurus bermakna “cicak cangkul”, satu lagi petunjuk bahawa ia mampu berhibernasi (bahawa ia boleh mengorek tanah untuk tidur dalam suhu yang bersesuaian).

RUJUKAN:

Nield, D. (2020). This Weird Creature Is the First We Know of That Hibernated – 250 Million Years Ago. Science Alert. Retrieved from https://www.sciencealert.com/fossil-evidence-shows-animals-have-been-hibernating-for-250-million-years

NPS. (2019). Denning and Hibernation Behavior. Retrieved from https://www.nps.gov/yell/learn/nature/denning.htm

Ontario Parks. (2020). The beaver in winter. Retrieved from https://www.ontarioparks.com/parksblog/the-beaver-in-winter/

Science World. (2016). Do bears actually hibernate? Retrieved from https://www.scienceworld.ca/stories/do-bears-actually-hibernate/


Bodmin Gaol: Penjara Paling Angker Tanah Britain

Seperti negara-negara lain, Britain juga memfokuskan usaha kepada pelancongan domestik bagi membangunkan semula industri pelancongan yang terjejas akibat Covid-19. Justeru, tidak hairanlah ramai penduduk mengambil peluang pergi ke destinasi-destinasi pelancongan menarik. Dan bagi individu yang berhati kering, tempat-tempat berhantu pasti menjadi pilihan seperti P3nj4r4 Bodmin di Cornwall.

P3nj4r4 Bodmin atau Bodmin Gaol direka oleh Sir John Call dan dibina pada tahun 1779 oleh tahanan-tahanan p3r4ng British ketika itu. P3nj4r4 ini beroperasi selama 150 tahun dan menyaksikan 35,000 banduan termasuk 341 kanak-kanak pernah menghuni p3nj4r4 berkenaan. Bodmin juga menjadi saksi kepada 55 hukuman gantung sampai m4t1 sehingga 1909 sebelum hukuman dipindahkan ke P3nj4r4 Exeter.

Selepas ditutup pada tahun 1929, P3nj4r4 Bodmin bertukar peranan sebagai kasino dan kelab malam pada tahun 1930. Tetapi selepas sebahagian bumbung dikeluarkan untuk tujuan pembaikan, ia mengakibatkan pelbagai bahagian kompleks bangunan rosak dan terabai.

Cubaan memvsn4hkan kompleks Bodmin pada tahun 30-an dan 40-an agar boleh digunakan untuk tujuan salvaj berakhir dengan kegagalan. Ini kerana dinding kompleks p3nj4r4 yang dibina amat tebal dengan ketebalan satu meter dan baik kualiti binaannya. Justeru, sebarang usaha merobohkan p3nj4r4 tersebut dianggap mustahil.

Pada tahun 2004, keluarga Wheten membeli kompleks p3nj4r4 ini dan membelanjakan sejumlah wang untuk memulihara tempat bersejarah di Bodmin itu. Secara perlahan-lahan, ia mengalami transformasi sebagai tempat tumpuan pelancong termasuk kisah-kisah hantu yang ‘menghuni’ p3nj4r4 berkenaan.

Ia kemudian disusuli dengan projek pembangunan semula P3nj4r4 Bodmin dengan kos £8.5 juta (RM45.6 juta) bermula dari tahun 2015 sehingga pertengahan tahun 2020. Kompleks ini kembali dibuka semula kepada umum pada 1 Oktober 2020. Dan bagi yang merancang untuk menginap di p3nj4r4 ini, sebuah hotel butik yang dibina dengan kos £38.5 juta (RM206.7 juta) akan dibuka pada Februari tahun hadapan.

Yang pasti, pengunjung yang berhati kering akan diberi peluang merasai ‘laluan gelap bawah tanah’ yang turut dilengkapi kesan khas. Sambil pengunjung melalui laluan tersebut, mereka merasai pengalaman banduan yang hidup dan m4t1 di p3nj4r4 berkenaan. Mereka boleh memeriksa sel-sel p3nj4r4 yang pernah dihuni banduan dan memeriksa artifak-artifak Bodmin termasuk tengkorak yang didakwa milik R4ks4s4 Bodmin.

Pelawat boleh memasuki laluan gelap berkenaan menerusi pintu rahsia yang disembunyikan di sebalik rak buku. Dari situ, pengunjung akan mendengar pelbagai kisah bukan saja membabitkan P3nj4r4 Bodmin tetapi kisah-kisah menyelubungi bandar Bodmin dari penyeludupan hinggalah perlombongan.

Satu tempat yang bikin sesiapa saja menjerit ketakutan ialah ruang hukuman m4t1. Menurut pemandu pelancong kompleks berkenaan, Jess Marlton, hukuman m4t1 sentiasa menarik perhatian penduduk ketika itu dan dihadiri ribuan orang.

Dia berkata, “Upacara hukuman m4t1 sentiasa menarik perhatian orang ramai. Rekod menunjukkan 20,000 hingga 25,000 orang akan datang menonton upacara tersebut. Kalau di London, upacara sebegini boleh menarik kehadiran 40,000 orang. Pada ketika itu, itulah hiburan yang dicari orang ramai. Ia merupakan cara untuk mendorong khalayak agar berkelakuan baik. Ia boleh dianggap sebagai satu acara kemasyarakatan.”

Antara banduan yang pernah dihukum m4t1 di situ ialah Lightfoot bersaudara (William dan James Lightfoot). Kedua-duanya dijatuhkan hukuman m4t1 selepas didapati bersalah mer0mp4k saudagar Neville Norway di satu jalan antara Bodmin dan Wadebridge pada tahun 1840. 20,000 orang menyaksikan hukuman mereka dan sebuah keretapi disediakan khas agar orang ramai tidak terlepas menyaksikan hukuman tersebut.

Selain Lightfoot bersaudara, Selina Wadge turut dihukum m4t1 di situ pada tahun 1878 selepas didapati bersalah membvnvh anak lelakinya sendiri. Wanita berusia 28 tahun itu berbuat demikian dengan cara menjatuhkannya dalam sebuah perigi di Bodmin Moor. Sebelum dihukum m4t1, kata-kata terakhirnya ialah, “Tuhan, hantarkan aku pergi dari dunia yang menyedihkan ini.”

Kehidupan di p3nj4r4 amat mencabar bagi penghuninya terutama kanak-kanak. Mereka perlu tinggal dalam sel-sel komunal dan seorang daripada empat banduan m4t1 akibat peny4kit tifoid.

Sejak itu, keadaan p3nj4r4 menjadi lebih baik dengan Bodmin mendakwa merupakan p3nj4r4 pertama yang mempunyai sel individu. Sanitasi p3nj4r4 ditambah baik, banduan-banduan dibayar untuk setiap kerja mereka dan kem4tian disebabkan peny4kit dianggap jarang berlaku.

“P3nj4r4 ini boleh memuatkan 200 orang pada satu-satu masa. Tetapi itulah juga punca kejatuhannya. Ianya terlalu besar dan pada tahun 1900, terdapat sebuah p3nj4r4 di Exeter dan sebuah lagi di Plymouth. Dan itulah sebab mengapa ia kemudiannya dijual,” ujarnya.

Selain itu, pengunjung juga pasti tertarik melihat sebuah t3ngk0r4k yang dikatakan milik makhluk yang dipanggil R4ks4s4 Bodmin. T3ngk0r4k itu dikatakan ditemui 100 tahun lepas semasa usaha merobohkan sayap hospital p3nj4r4 dilaksanakan. Menurut catatan bekas tahanan p3r4ng Bodmin, Kapten Mathieu Pringy, makhluk tersebut mempunyai renungan mata yang tajam dan gigi lebih panjang daripada p1s4u b3l4t1.

Pengunjung juga berpeluang melihat koleksi kunci p3nj4r4 yang ditemui semasa proses ekskavasi di ruang hukuman pada tahun 2005. Ramai pakar mengandaikan kunci-kunci ini berkemungkinan dibuang oleh warden-warden ke ruang tersebut seolah-olah sebagai isyarat bahawa ia tidak lagi digunakan sebagai p3nj4r4 pada tahun 1929.

Pengurus besar p3nj4r4, Martin Lyall menyifatkan membuka semula P3nj4r4 Bodmin pada era Covid-19 sebagai sesuatu yang mencabar. Tetapi pada masa sama, melihat kepada trend pelancongan domestik yang kuat di Cornwall, beliau merasakan p3nj4r4 tersebut akan meraih manfaat daripada trend tersebut.

Bagi bandar Bodmin sendiri, ia dilihat boleh merangsang aktiviti ekonomi bandar berkenaan dan bersaing dengan tempat tumpuan pelancong lain di Cornwall seperti Eden Project dan St Michael’s Mount. Dijangkakan 30 orang akan bekerja di P3nj4r4 Bodmin manakala 50 lagi akan bekerja di hotel yang akan dibuka pada Februari tahun hadapan.

RUJUKAN:

Becquart, Charlotte. (2020). Inside Bodmin Jail’s new £8.5m attraction ahead of its opening. Cornwall Live. https://www.cornwalllive.com/news/cornwall-news/inside-bodmin-jails-new-85m-4563045

Morris, Steven. (2020). Inside the revamped Bodmin jail, one of Britain’s ‘most haunted’ buildings. The Guardian. https://www.theguardian.com/uk-news/2020/oct/01/inside-bodmin-jail-britain-most-haunted-building-prison-visitor-attraction-cornwall


Solat Dan Gelombang/Frekuensi Warna Cahaya – Seberapa Benar Kenyataan Ini?

Baru-baru ini telah tular di laman media
sosial yang memaparkan bahawa menunaikan solat di awal waktu dapat memberikan
kebaikan kepada tubuh kerana interaksi tubuh dengan frekuensi warna-warna
cahaya seperti yang tertera pada gambar rajah di bawah.

Sebenarnya, apa
yang tertera pada gambar adalah sama sekali tidak benar. Gelombang/frekuensi
warna cahaya sama sekali tidak memberikan pengaruh seperti yang ditunjukkan.
Untuk memahami konsep gelombang/frekuensi cahaya, kita perlu memahami spectrum
elektromagnetik (EM) seperti yang tertera pada gambar rajah di bawah;

Dalam spektrum
EM, gelombang yang paling panjang dan mempunyai frekuensi yang kecil adalah
gelombang radio yang aplikasinya banyak digunakan dalam peralatan
telekomunikasi seperti telefon bimbit, siaran televisyen, internet dan siaran
radio. Kita sentiasa terdedah dengan gelombang radio ini. Tahap gelombang radio
yang terdedah pada kita setiap hari tidak memberikan apa-apa kesan pada tubuh
kita.

Cahaya nampak (visible light) dalam spektrum EM sama
seperti gelombang warna yang ditunjukkan dalam gambar rajah pertama tadi.
Gelombang cahaya ini adalah gelombang yang membantu kita untuk melihat, tanpa
gelombang ini, objek di sekeliling kita tidak akan kelihatan. Sebab itu pada
waktu malam tanpa cahaya, kita tidak akan nampak objek di sekeliling kita sebab
tiada kehadiran gelombang ini seperti waktu siang yang bersumberkan matahari.
Lampu biasa turut membekalkan sinaran gelombang ini.

Maka, sama ada
anda solat ataupun tidak, gelombang cahaya nampak ini tetap berada di
sekeliling anda untuk membantu anda melihat dan gelombang ini tidak memberikan
sebarang bentuk kepandaian, kreativiti, keyakinan dan apa saja ‘hikmah’ yang disebutkan
dalam gambar rajah pertama. Sudah tentunya, gelombang cahaya nampak ini tidak
memberikan apa-apa kesan pun pada tubuh badan anda.

Gelombang yang
memberikan kesan pada tubuh adalah gelombang sinaran-x, gelombang
ultra-lembayung (UV) dan gelombang gamma. Tetapi gelombang ini tidak memberikan
kesan yang baik kepada tubuh seperti keceriaan, penawar rezeki dan sebagainya.
Tetapi memberikan kanser, ketumbuhan, penyakit dan kematian sel pada tubuh.

Secara kesimpulannya, hentikan kepercayaan tahyul yang mengaitkan solat di awal waktu mempunyai hubungan dengan frekuensi tubuh warna dan sebagainya. Tuhan perintahkan solat di awal waktu, maka ikutilah tanpa perlu penjelasan mengarut seperti ini. Agama yang disandarkan pada pseudosains akan membawa fitnah kepada agama itu sendiri.


Sebenarnya Oasis Di Padang Pasir Dihasilkan Oleh Kuda Dan Keldai?

Bagi hidupan-hidupan yang menghuni padang pasir, oasis atau kawasan takungan air dianggap talian hayat utama mereka. Ini kerana di sinilah terdapatnya lambakan air diperlukan mereka untuk meneruskan kehidupan di kawasan penuh mencabar itu. Tetapi tidak ramai tahu sesetengah takungan atau perigi ini dihasilkan oleh kuda atau keldai liar.

Pemerhatian ini dibuat menerusi satu kajian yang diterbitkan dalam jurnal Science pada 29 April lepas. haiwan-haiwan ini menggunakan telapuk mereka untuk menggali lubang sedalam enam kaki untuk mendapatkan air bawah tanah. Lubang yang terhasil ini kemudiannya menjadi oasis kepada haiwan-haiwan padang pasir lain termasuk spesies haiwan yang masih pupus.

Bagi menguji hipotesis ini, empat perangkap kamera dipasang. Tiga daripadanya dipasang di Gurun Sonoran, Arizona dengan satu lagi perangkap kamera dipasang di Gurun Mojave, berhampiran Baker, California. Kesemua perangkap kamera dipasang di kawasan dasar sungai bermusim yang kering.

Seperti dijangka, kuda dan keldai menggali perigi-perigi dengan imej haiwan-haiwan ini ditangkap oleh lensa kamera. Menariknya, terdapat 57 spesies haiwan dikesan minum di situ termasuk badger, burung helang dan burung-burung kecil.

Bagi menjamin kesahihan kajian, beberapa perangkap kamera dipasang di tempat berhampiran tanpa kelibat perigi. Ini bukan saja bertindak sebagai pemboleh ubah malar tetapi bagi menentukan pengaruh perigi dalam menarik hidupan-hidupan liar.

Pasukan pengkaji turut memeta sumber air terbuka yang wujud di kawasan mengelilingi kawasan kajian. Hasilnya, perigi-perigi yang dihasilkan menghasilkan ketumpatan air permukaan sebanyak 14 kali ganda. Selain haiwan-haiwan liar, tumbuhan-tumbuhan gurun seperti pokok willow dan pokok cottonwood turut bercambah sekitar oasis-oasis ini.

Erich Lundgren dari Universiti Aarhus percaya tindak-tanduk kuda dan keldai ini memenuhi definisi kejuruteraan ekosistem. Kejuruteraan ekosistem ialah situasi di mana hidupan-hidupan liar mengubah persekitaran habitat mereka.

Lundgren menjadikan beaver sebagai contoh mudah. Beaver menghasilkan kolam-kolam yang menambahbaik kepelbagaian spesies dan membantu mencegah keba.ka.ran hutan. Selain kuda dan keldai di barat AS, tingkah laku sama dapat dilihat pada beberapa haiwan lain.

Di utara Queensland, Australia dan Pulau Sable di Kanada, kuda-kuda liar bertanggungjawab menghasilkan perigi-perigi air. Sementara di Afrika pula, koyote dan gajah bertanggungjawab menghasilkan lopak-lopak air. Ahli biologi akuatik Michael Bogan percaya tingkah laku haiwan-haiwan ini berlaku di kawasan di mana gurunnya terdiri daripada pasir-pasir halus dan air bawah tanah berada pada paras cetek.

Tingkah laku kuda dan keldai ini sebenarnya bukan perkara baru. Pada Zaman Pleistocene yang berlaku kira-kira 10,000 tahun yang lalu, beberapa spesies ekuin wujud di Amerika Utara termasuk haiwan menyerupai kuda kecil dan unta sebelum kemudiannya berdepan kepupusan. Lundgren percaya haiwan-haiwan ini menyumbang kepada ekosistem sama seperti dilakukan oleh nenek moyang mereka ribuan tahun sebelumnya.

RUJUKAN:

Main, Douglas. (2021). Wild horses and donkeys dig wells in the desert, providing water for wildlife. National Geographic. Diambil dari https://www.nationalgeographic.com/animals/article/donkeys-horses-dig-desert-wells-helping-other-animals-survive


Sejarah Lafaz Talbiyah Yang Menyahut Rindu Kita Pada Tanah Suci

Bagi mana-mana individu yang pernah sampai ke Tanah Haram (Makkah), pasti rasa sebak bila mendengar atau melafazkan kalimah talbiah. Ini kerana di bumi inilah, mereka yang bertuah sebagai tetamu Allah di Baitullah berpeluang mengerjakan ibadat haji dan umrah. Tetapi apa itu talbiyah?

Talbiah secara ringkasnya ialah ucapan yang menandakan kehadiran para jemaah haji dan umrah yang dilafazkan oleh setiap jemaah. Biasanya, para melaungkan talbiah setelah mengenakan ihram semasa berada di Tanah Suci.

Tetapi apa erti di sebalik setiap lafaz talbiyah? Setiap lafaz talbiah mempunyai maksud yang mendalam di sisi Allah s.w.t. Yang dimaksudkan ialah menyahut seruan Ilahi untuk bertandang ke Tanah Haram sebagai tetamunya, pengakuan bahawasanya tiada yang layak disembah melainkan Dia dan komitmen perjanjian untuk terus mengimani-Nya.

Lafaz talbiyah boleh dilihat seperti di bawah:

لَبَّيْكَ اللّٰهُمَّ لَبَّيْكَ. لَبَّيْكَ لَا شَرِيْكَ لَكَ لَبَّيْكَ. اِنَّ الْحَمْدَ وَالنِّعْمَةَ لَكَ وَاْلملْكَ لَا شَرِيْكَ لَكَ

Ertinya: “Hamba-Mu datang menyahut panggilan-Mu ya Allah. Hamba-Mu datang menyahut panggilan-Mu. Hamba-Mu datang menyahut panggilan-Mu. Tuhan yang tiada sekutu bagi-Mu. Hamba-Mu datang menyahut panggilan-Mu. Sesungguhnya segala puji dan nikmat dan kerajaan adalah kepunyaan-Mu, tiada sekutu bagi-Mu.”

Mungkin bagi sesetengah orang kita, lafaz ini mungkin sekadar lafaz talbiyah. Tetapi ia sebenarnya jawapan kepada seruan Allah s.w.t yang menyeru manusia agar menjadi tetamu-Nya di Baitullah. Ini berdasarkan firman-Nya dalam ayat 27, Surah al-Haj, “Dan serukanlah umat manusia untuk mengerjakan ibadat haji, nescaya mereka akan datang ke (rumah Tuhan-mu) dengan berjalan kaki, dan dengan menunggang berjenis-jenis unta yang kurus, yang datangnya dari pelbagai jalan (dan ceruk rantau) yang jauh.”

Menurut para ulama, orang pertama yang mengucapkan kalimah talbyiah tidak lain tidak bukan Nabi Ibrahim a.s. Selepas selesai membina Kaabah, Allah s.w.t berfirman, “Serulah manusia untuk mengerjakan haji.” Baginda menjawab, “Ya Tuhanku, suaraku tidak sampai.” Lantas, Dia berfirman lagi, “Serulah! Dan kamilah yang akan menyampaikannya.”

Berdasarkan kitab tafsir Imam al-Qurtubi, setelah mendengar firman-Nya, Nabi Ibrahim a.s pergi ke Jabal Abu Qubais dan berkata, “Wahai umat manusia maka tunaikanlah haji kepada-Nya. Sesungguhnya Allah telah memerintahkan kamu semua untuk melaksanakan ibadat haji di Baitullah ini. Dengan berbuat demikian, kamu dapat meraih pahala syurga dan terselamat daripada seksaan api neraka. Maka, laksanakanlah haji kamu semua!”

Sementara dalam Tafsir Imam Ibnu Katsir pula, baginda naik ke atas Maqam Ibrahim (tempat Nabi Ibrahim a.s berpijak semasa membangunkan Kaabah) dan melafazkan kata-kata yang sama. Gunung-ganang kemudiannya tunduk bagi membolehkan seruan baginda dapat sampai kepada semua termasuk pokok, batu dan janin yang belum lahir.

Dalam tafsir Imam al-Qurtubi, setiap manusia yang berada dalam sulbi lelaki dan wanita kemudiannya menjawab, “Labbaikallahumma labbaik.“ Para ulama yang membicarakan kitab ini menambah bilangan jawapan yang diberi mereka pada hari itu merupakan jumlah ibadat haji yang dilaksanakan sepanjang hayat mereka. Misalnya, jika mereka menjawab sekali, maka si polan itu akan mengerjakan haji sekali dalam hidupnya.

Hal sama turut diulas oleh seorang sahabat Nabi s.a.w bertaraf Ahlul Bait, Abdullah bin Abbas r.a. Menurut satu kisah yang diriwayatkan oleh Abi al-Tufail, pada satu hari beliau berbual dengan anak muridnya, seorang ulama berstatus tabiin bernama Said bin Jubair rahimahullah. Ibnu Abbas r.a bertanya, “Apa yang kamu tahu tentang asal-usul talbiyah?” Lantas beliau menjawab, “Aku tidak tahu.”

Lalu Ibnu Abbas r.a berkata, “Semasa Nabi Ibrahim a.s diperintahkan Allah s.w.t untuk menyampaikan seruan mengerjakan haji, gunung-gnnang merendahkan setiap puncak mereka dan meninggikan setiap desa dan bandar. Kemudian, apabila baginda menyampaikan seruan hajinya, setiap makhluk kemudiannya menyahut, “Labbaikallahumma labbaik.“

Jemaah haji dan umrah disunatkan membaca laungan talbiyah ini mengikut tempoh dan jenis ibadat mereka. Bagi jemaah umrah, lafaz talbiyah dilaungkan bermula dari berniat ihram sehingga permulaan tawaf. Sementara bagi jemaah haji pula, tempoh ucapan talbiyah ialah dari niat ihram sehinggalah mereka melontar jamrah al-Kubra, tawaf atau bercukur mengikut amalan mana yang didahulukan.

Ini berdasarkan satu hadis yang diriwayatkan As-Saib bin Khallad r.a. Dalam hadis tersebut, Rasulullah s.aw. bersabda, “Telah datang kepadaku Jibril A.S, maka dia memerintahkan aku untuk memerintahkan sahabat-sahabatku agar mengangkat suara-suara mereka ketika berihlal atau bertalbiah.” (Riwayat al-Tirmizi)

Bagi jemaah lelaki, mereka disunatkan untuk menguatkan dan meninggikan suara semasa bertalbiyah. Sementara untuk jemaah wanita pula, perkara itu tidak disunatkan kepada mereka. Yang pasti, talbiyah yang dilaungkan bersifat berterusan dan bergema di seluruh Tanah Haram – mengetuk pintu hati manusia yang mendengar agar dapat bertandang sebagai tetamu Allah di sana.

Semasa para jemaah bertalbiyah, ingatlah bukan anda seorang sahaja yang mengungkapkan kalimah Tuhan yang terindah itu. Ini berdasarkan sabda Rasulullah s.a.w mafhumnya, “Tidak ada Muslim yang membaca talbiyah melainkan apa saja yang berada di kanan dan kirinya, batu, kerikil dan tanah juga turut membaca bersamanya, juga tempat yang paling jauh, dari timur dan barat.” (Riwayat al-Baihaqi dan al-Tirmizi)

RUJUKAN

Wahid, A. (2022, 30 Jun). Sejarah dan kelebihan membaca lafaz TALBIYAH. Utusan TV.

Rusli, M. F. (2017, 15 Ogos). BAYAN LI AL-HAJ SIRI 25 : PENGERTIAN TALBIAH DAN WAKTUNYA. Pejabat Mufti Wilayah Persekutuan.

Hadi, S. (2015, Ogos). Sejarah dibalik Lafaz Talbiyah. CatatanFiqih.com


Maria, Rose Dan Sina: Tembok Dalam Attack On Titan

Tembok-tembok yang berada di dalam dunia AOT dibina tiga lapisan, yang mana setiap lapisan mempunyai nama dan keluasan yang berbeza, tetapi ketinggian ketiga-tiga tembok ini hampir sama iaitu 50 meter.

Setiap lapisan ini melindungi antara satu sama lain. Tembok-tembok tersebut dibina di atas sebuah pulau besar bernama Paradis Island. Ia dibina pada zaman pemerintahan raja Eldian ke-145, Raja Karl Fritz sepertimana dikisahkan di dalam manga AOT bab 89.

Ketiga tembok ini dibina daripada zat keras yang berasal dari badan Titan Colossal. Setelah selesai pembinaannya, ketiga tembok ini dinamakan Maria, Rose dan Sina, sempena nama ketiga orang puteri Penemu Kuasa Titan Pertama (Founding Titan), Ymir Fritz.

Setiap lapisan tembok ini dibina tembok tambahan atau ia dikenali sebagai strategi kota luar tembok (outlying town), contohnya daerah Shingashina. Seperti yang diterangkan dalam manga AOT bab kedua, tujuan dibina kota seperti ini adalah untuk memperkecilkan jumlah pengawalan tentera dan memfokuskan pertahanan kepada titik-titik tertentu.

Perlu diketahui, tembok-tembok ini membentang luas mengelilingi daratan dan kekurangan anggota menyebabkan pihak pemerintah membina kota tambahan yang berada di luar lapisan setiap tembok yang membentuk setengah oval.

Dengan strategi seperti ini, para Titan akan lebih menumpukan perhatian mereka kepada satu titik sahaja dan memberikan kelebihan kepada anggota tentera untuk menjaga kawasan yang sememangnya akan menjadi tumpuan para Titan. Dengan strategi ini, bahagian tembok yang lain akan terselamat daripada ser4ngan para Titan. Dengan kata mudah, penduduk yang berada dan tinggal di kawasan ini hanyalah umpan semata-mata.

Jadi, persoalannya, wujudkah tembok seperti ini dalam dunia sebenar?

Tembok Theodosian: Pertahanan Seribu Tahun

Melalui catatan sejarah yang pernah dirakamkan, ada kewujudan beberapa tembok pertahanan yang dibina berlapis-lapis. Antara tembok yang boleh diambil contohnya adalah tembok Theodosian atau lebih dikenali sebagai tembok Konstantinopel yang sekarang berada di negara Turki.

Benteng ini memakan masa bertahun lamanya untuk disiapkan yang mana ia membentang sepanjang 6 km, dari Tanduk Emas (Golden Horn) sehingga mencapai Laut Marmara. Benteng ini diapit dengan binaan menara pengawal sebanyak 96 buah yang berketinggian 20 meter.

Pada awalnya, tembok binaan pada zaman pemerintahan Maharaja Theodosius II ini dilapisi benteng utama (main wall/inner wall). Tetapi setelah kejatuhan empayar Rom Barat yang diser4ng oleh pasukan tentera Goth pada tahun 410 M, menyedarkan Maharaja Theodosius II untuk menaiktaraf dan menambah sebanyak dua lapisan lagi iaitu, lapisan luaran (outer wall) dan lapisan luar-rendah (low-outer wall) dan ia siap sepenuhnya pada tahun 439 M.

Tembok luar-rendah: Lapisan tembok pertama setinggi 1.5 m yang dilindungi parit air (sedalam 7-10 meter, selebar 20 meter) untuk menghalang kemaraan pasukan musuh daripada menghampiri tembok kedua. Jarak tembok luar-rendah dan tembok luar sekitar 20 m.

Tembok luar: Tembok kedua (tinggi 5 meter, tebal 3 meter) menempatkan para pemanah dan pelempar minyak panas. Jarak tembok luar dengan tembok dalam sekitar 60 m.

Tembok dalam: Dan yang terakhir tembok ketiga (tinggi 12 meter, tebal 6 meter) yang menempatkan pasukan pemanah utama, pasukan pelempar batu utama dan pasukan pelempar minyak panas utama. Senjata utama Konstantinopel, Api Yunani (Fire Greek) selalunya ditempatkan di benteng dalaman.

Artikel lanjutan mengenai Api Yunani: https://www.thepatriots.asia/api-yunani-senjata-pemusnah-byzantine/

Kukuhnya tembok ini, ia mampu bertahan selama 1123 tahun daripada pelbagai ser4ngan musuh sebanyak 36 kali, sehinggalah ia jatuh ke tangan Turki Uthmaniyyah pada tahun 1453 M.

Ketinggian Tembok

Ketinggian dinding ketiga-tiga tembok AOT sekitar 50 meter sepertimana dinyatakan di dalam manga AOT bab pertama. Tingginya mampu menghalang para Titan untuk menembusi penempatan yang dihuni oleh manusia.

Para Titan yang hidup melata ini mempunyai saiz, tinggi dan berat tubuh yang berbeza. Untuk soal ketinggian para Titan, bermula serendah sekitar 3 meter sehingga ada yang mencapai 15 meter sahaja.

Ketinggian Titan dinyatakan di dalam manga AOT bab 8. Hanya beberapa Titan yang istimewa boleh mencapai ketinggian 60 meter yang mana ketinggiannya mampu melangkaui tembok tersebut seperti Titan Colossal dan Titan Rod Reiss.

Tujuan asal pembinaan tembok ini hanya untuk menghalang pencerobohan para Titan yang berketinggian biasa (3-15 meter).

Kalau di dalam dunia AOT, pembinaan tembok setinggi 50 meter mungkin ia perkara luar biasa, tetapi bagaimana di dunia sebenar? Tembok apakah yang tertinggi yang pernah dibina oleh manusia?

Tembok Babylonia: Benteng Empayar Neo-Babylonia

Pemerintah bangsa Medes dan pengasas kota Babylonia, Raja Hammurabi menjadikan tapak berdekatan sungai Tigris sebagai pusat pemerintahannya setelah baginda berjaya men4kluk daratan Mesopotamia selatan dan tengah dibawah kekuasaannya.

Kota Babylonia tumbuh subur dan kaya dibawah pemerintahan baginda selama 1792-1750 SM, sehinggalah kerajaan Babylonia ini hancur dan berpecah belah setelah kemangkatan baginda.

Setelah beberapa tahun lamanya, kebangkitan kuasa baharu penerus kepada legasi kekuatan Babylonia Hammurabi iaitu Empayar Neo-Babylonia. Empayar Neo-Babylonia menjadi kuasa unggul di Mesopotamia setelah berjaya mengalahkan seterunya, Empayar Assyria yang berpusat di kota Nineveh pada tahun 612 SM dengan pertolongan bangsa Medes.

Dengan menjadikan kota Babylonia sebagai pusat pemerintahan, raja kedua Neo-Babylonia, Nebuchadnezzar II membina benteng yang kukuh untuk melindungi kerajaannya. Menurut penulis sejarah Yunani, Herodotus, benteng yang dibina oleh Raja Nebuchadnezzar II dibangunkan sebanyak tiga lapis, lalu ia memiliki kepanjangan sekitar 90 km, bentengnya setebal 24 m dan ketinggian benteng ini mampu menjangkau 97 m.

Ketinggian benteng Babylonia sekaligus menjadikan ia sebagai benteng pertahanan awal manusia yang paling tinggi di dunia. Walaupun ahli sejarah menyatakan kesangsian mereka mengenai maklumat Herodotus tentang ciri-ciri benteng Babylonia, tetapi keagungan binaan tersebut sememangnya tidak dapat dipertikaikan.

Kemungkinan ada tembok lain yang mampu menentang rekod tembok Babylonia?

Keluasan Tembok Dalam AOT

Kiraan keluasan yang dinyatakan dibawah diambil daripada pengiraan jawapan seorang pengguna Reddit @niizuma berkaitan keluasan tembok Maria, Rose dan Sina di bawah tajuk persoalan ‘Exactly, how big are the areas protected by the walls?’.

1. Tembok Maria: Tembok pertama yang paling luas dan merupakan barisan tembok paling hadapan dikenali sebagai Tembok Maria. Panjang tembok Maria sekitar 3015 km yang melindungi kawasan seluas 453,645 km². Jarak antara Tembok Maria dan Tembok Rose pula sekitar 100 km.

2. Tembok Rose: Tembok kedua, tembok pertengahan merupakan pertahanan kedua manusia sekiranya Tembok Maria roboh diser4ng oleh para Titan. Panjang tembok Rose sekitar 2387 km yang melindungi kawasan seluas 257,295 km². Jarak antara Tembok Rose dan Tembok Sina pula sekitar 130 km.

3. Tembok Sina: Tembok terakhir pertahanan manusia yang menempatkan ibukota kerajaan/penempatan bangsawan (Bangsawan Bubble) ini dikenali sebagai Tembok Sina. Panjang tembok Sina pula adalah 1570 km.

Di tengah-tengah benteng merupakan pusat pemerintahan Eldian. Jarak antara tembok Sina dan pusat pemerintahan sekitar 250 km. Keluasan kawasan yang dilindungi tembok Sina termasuk pusat pemerintahan adalah sebanyak 196,349 km².

Dan pengiraan ini berdasarkan anggaran kasar sahaja. Sekiranya dijumlahkan kesemua kawasan yang berada di dalam tembok ini, ia boleh mencapai keluasan sekitar 723,822 km²-730,000 km².

Bagaimana keluasan sebenar jikalau tembok Maria, Rose dan Sina dibina di atas dunia sebenar kita?

Jika ia dilakar kembali di atas peta Asia Tenggara, tepatnya berpusat di Kuala Lumpur, Malaysia (koordinat: 3.1390° N, 101.6869° E), tembok ini akan menutup dari negeri Trang di Thailand membentang ke seluruh semenanjung Malaysia sehingga mencapai Singapura, menutup kepulauan Riau-Lingga, Selat Melaka, sebahagian Sumatera Utara dan Sumatera Barat dan akhir sekali menjangkau sehingga ke Laut China Selatan.

Model keluasan tembok AOT atas peta dunia boleh dilihat pada pautan link ini: http://davidmear.com/snk/map/

Hagmatana, Hatra dan Veh-Ardashir

Keluasan tembok bundar seperti di dalam AOT bukanlah suatu yang pelik untuk dibina, tetapi ia kemungkinan mustahil untuk mencapai keluasan seperti itu di dunia nyata. Di dalam sejarah yang sebenar, ada beberapa tembok bundar yang dibina dan diaplikasikan oleh beberapa tamadun manusia untuk berjuang hidup mempertahankan diri daripada ancaman musuh.

Tembok AOT mempunyai persamaan dengan tembok pertahanan berbentuk bundar yang pernah wujud di dalam sejarah tamadun manusia, diantaranya adalah:

1. Tembok Hagmatana (Benteng Ecbatana): Menurut Herodotus, ia dibina pada tahun 678 SM dan dijadikan ibukota oleh Raja Deioces. Tembok yang dibinanya disusun sebanyak tujuh lapis membentuk bundaran. Setiap lapisan tembok memiliki warna masing-masing iaitu dimulai tembok paling dalam berwarna putih, diikuti hitam, jingga, biru, merah, perak dan tembok terakhir paling luar berwarna emas.

Ketujuh tembok berwarna ini melambangkan setiap planet dan matahari (emas) menjadi pusat yang menyinari seluruh alam (kerajaan). Keagungan pertahanan tembok kota Ecbatana akhirnya tumbang dibawah ser4ngan pasukan tentera empayar Parsi pimpinan Kisra Cyrus The Great pada tahun 550 SM.

Kota ini berdiri teguh dari dan bertukar-tukar kerajaan, dari Medes-Achaemenid-Yunani-Parthia-Sasanid sehinggalah pen4klukan pasukan tentera Islam dalam episod ekspedisi pen4klukan Parsi. Tapak kota ini sekarang berada di bandar Hamadan, Iran.

2. Tembok Hatra: Ia dibina pada sekitar abad ke-2 M atau 3 M di bawah pemerintahan Empayar Parthia. Panjang tembok bundar Hatra dianggarkan 6.4 km dan dikelilingi sebanyak 160 buah menara pertahanan dan pengintaian. Benteng kota ini setinggi 10 m dan berketebalan 3 m.

Benteng ini juga mempunyai empat buah pintu utama yang mewakili setiap dari empat arah angin iaitu utara, timur, selatan dan barat. Kerana kota benteng terletak berhampiran sempadan empayar Parthia-Rom, ia sering diancam oleh kekuasaan empayar Rom.

Benteng ini selamat daripada pelbagai ser4ngan seperti ser4ngan dari empayar Rom pimpinan Kaisar Trajan pada tahun 116/117 M dan ser4ngan kedua Rom pimpinan Kaisar Septimius Severus pada tahun 198/199 M.

Kekebalan benteng kota ini tidak bertahan lama apabila ia dit4kluk oleh pasukan tentera Empayar Parsi Dinasti Sasanid pimpinan Kisra Shapur I pada tahun 240 M setelah mereka berjaya menjatuhkan empayar Parthia. Tapak kota ini sekarang berada di al-Jazirah, Iraq.

3. Tembok Veh-Ardashir (Benteng Seleucia): Dibina pada tahun 230 M pada zaman pemerintahan Raja Ardashir I, pengasas Empayar Parsi Sasanid. Kepanjangan tembok Veh Ardashir tidak dinyatakan, tetapi benteng bundar ini mengelilingi kawasan seluas 700 hektar.

Kota Ardashir berhampiran dengan ibukota bundar Ctesiphon dan sungai Tigris. Ketahanan benteng kota ini bertahan lama sehinggalah terjadi limpahan banjir dari sungai Tigris yang menyebabkan kota ini tenggelam lalu terbelah menjadi dua bahagian.

Bencana ini menyebabkan kota ini semakin lama semakin lemah sehinggalah ia dit4kluk oleh Jeneral Khalid bin Urfuta pada tahun 636 M, ketika ekspedisi pen4klukan Parsi pada zaman Khalifah Umar al-Khattab.

Terdapat banyak lagi tembok berbentuk bundar seperti Tembok Ctesiphon, Tembok Harran, Tembok Jay, Tembok Isfahan, Tembok Kufa, Tembok Darab, Tembok Mari, Tembok Heraqla dan Tembok Baghdad, tetapi cukuplah diberikan tiga buah contoh di atas sahaja.

Jadi, mengapa kebanyakan kota yang dilindungi benteng bundar diaplikasikan oleh pelbagai kerajaan pada waktu tersebut?

Dalam sebuah kajian bertajuk ‘Solar Considerations in Planning of Three Circular Citiesin Ancient Persia’ oleh Yaghesh Kazemi, dinyatakan kebanyakan kota benteng dibina berbentuk bundar kerana ia berkait rapat dengan ilmu geometri dan astrologi.

Perlu diketahui, dikawasan Mesopotamia, pembinaan benteng yang mengelilingi bandar dalam bundaran merupakan tradisi mereka dari dahulu lagi, terutamanya Parsi.

Ini kerana, mereka mempercayai dalam sebuah kisah mitologi Bundahishn (Penciptaan Dunia) yang menyatakan tentang tujuh buah negara yang mana negara pertama Khwanirath berada di tengah-tengah dan dikelilingi enam negara yang lainnya.

Selain dari sudut kepercayaan agama, kalau dilihat pada sudut pertahanan, pembinaan kota benteng sebegini amat sesuai untuk sesuatu penempatan atau pusat pemerintahan yang berada di kawasan tanah datar yang tiada pertahanan semulajadi seperti gunung dan bukit.

RUJUKAN:

1. Hatra: Britannica

2. Sasanian Persia: Between Rome and the Steppes of Eurasia oleh Eberhard Sauer.

3. Theodosian Wall Ladder, Atlas Obscura.

4. Manga Shingeki No Kyojin (Bab 1-134).

5. Byzantium 1200 AD: Theodosian Land Walls.

6. The Development of Constantinople as an Urban Centre oleh Cyril Mango.

7. Theodosian Walls, Ancient History Encyclopedia oleh Mark Cartwight.

8. The Complex System of the Fortifications of Hatra: Defence, Chronology and Secondary Functions oleh Enrico Foietta (Academia Edu).

9. Parthian Hatra, Iranian World oleh Rüdiger Schmitt.

10. Agbatana- History of Herodotus: A New English Version Herodotus, Rawlinson, George, 1812-1902.

11. “Exactly, how big are the areas protected by the walls?”- Reddit.

12. Solar Considerations in Planning of Three Circular Cities in Ancient Persia’ oleh Yaghesh Kazemi.

13. The Geographical System of Herodotus: Examined and Explained oleh James Rennell.


Sebab Orang Sukar Memaafkan Bekas Kekasih…

Bohonglah dalam mana-mana hubungan percintaan, pasti ada fasa pasang surut. Dan adakalanya, hubungan yang terjalin putus di tengah jalan akibat pelbagai faktor sama ada dalaman atau luaran. Ini menimbulkan persoalan mengapa seseorang itu sukar melupakan dan memaafkan si dia?

Bukan satu rahsia sesetengah pasangan agak sukar memaafkan atau melupakan si dia selepas memutuskan hubungan. Tetapi kerana cinta, ia terjalin kembali berlantaikan kemaafan dan peluang kedua sehingga akhirnya membawa ke jinjang pelamin dan kebahagiaan hakiki. Dan di sebalik ia menjadi tema pelbagai rancangan hiburan, mengapa manusia cenderung mengulangi hubungan sama yang terputus?

Pakar neurologi dari Kinsey Institute, Helen Fisher mendedahkan apabila seseorang itu mengharungi fasa protes selepas memutuskan hubungan. Fasa ini menyaksikan orang yang ditolak atau diputuskan hubungan menjadi obses dalam memenangi hati bekas pasangan mereka.

Bagi menguji teori ini, sekumpulan saintis diketuai Fisher mengimbas otak 15 peserta yang baru saja kecewa kecundang dalam hubungan masing-masing menggunakan teknik pengimejan fungsi resonans (FMRI). Peserta kemudiannya diminta melihat imej bekas pasangan mereka (bekas kekasih, suami atau isteri).

Apabila mereka berbuat demikian, bahagian otak yang berkait dengan keuntungan dan kerugian, rindu dan kawalan emosi mula aktif bersama bahagian otak yang merujuk kepada perhubungan dan cinta. Fisher berkata, “Selepas ditolak, anda tidak akan berhenti mencintai si dia. Anda akan lebih mencintai si dia. Bahagian otak utama yang dikaitkan dengan ketagihan aktif.”

Pada ketika itu, peserta mengalami pertambahan tahap dopamin dan norepinefrina yang dikaitkan dengan pertambahan tahap stres dan keinginan memohon bantuan. Perkara ini dipanggil Fisher sebagai tarikan kekecewaan, punca yang mendorong sesetengah orang melakukan perkara dramatik untuk memenangi semula hati bekas pasangan mereka.

Selain aspek reaksi kimia dalam otak, kadangkala perkara ini turut didorong oleh faktor psikologi seperti merasakan tiada resolusi dalam konflik hubungan. Profesor Rene Dailey dari Universiti Texas melihat perkara ini boleh mendorong sesetengah pasangan mencuba sekali lagi.

Dailey berkata, “Pasangan mungkin mengalami banyak konflik semasa memutuskan hubungan tetapi masih merasakan ada cinta terhadap bekas pasangan. Jadi ia mungkin lebih menjurus kepada tidak berupaya mengurus atau menyelesaikan konflik perhubungan. Jika sebab hubungan diputuskan bersifat kabur, mereka merasakan sudah melakukan perubahan positif dan mahu mencuba sekali lagi.”

Satu lagi faktor ialah teori hubungan rapat. Menurut Dailey, teori hubungan rapat mencadangkan tingkah laku penjaga/ibu bapa terhadap kanak-kanak boleh mempengaruhi corak hubungan rapat mereka semasa dewasa sama ada selamat, bimbang atau mengelak terhadap orang dewasa lain:

Kadang-kadang, sesetengah orang melakukannya kerana didorong rasa nostalgia dan kesunyian. Profesor Kristen Mark dari Universiti Kentucky berpandangan perkara ini berlaku kerana didorong oleh kesunyian, merindui sisi positif sesebuah perhubungan dan kesedihan akibat hubungan yang terputus itu. Dan kadangkala, nostalgia hubungan silam ini timbul apabila hubungan terkini mengalami konflik.

Dan semua sedia maklum berikutan pandemik Covid-19, kesunyian itu semakin bertambah apabila semua orang perlu mematuhi perintah berkurung/PKP di negara masing-masing. Situasi ini mendorong sesetengah orang untuk cuba menjalin semula hubungan atas alasan mengelak merasa bersendirian.

Sebab yang sama ini juga kadang-kadang mendorong sesetengah orang terjebak dalam tabiat yang tidak sihat termasuk mengintai status bekas pasangan di laman media sosial. Dan silap haribulan, ia boleh saja menjadi pencetus kepada pertambahan kes jenayah.

Misalnya di United Kingdom, perkhidmatan sokongan intaian kebangsaaan Paladin melaporkan pertambahan aduan kes mengintai membabitkan telefon bimbit dan internet sebanyak 40%. Manakala di Malaysia, aktiviti intaian siber masih lagi tidak diklasifikasikan sebagai kesalahan jenayah sekaligus menyukarkan pihak berkuasa mengambil tindakan terhadap si pelaku.

Jadi, apa cara bagi membolehkan seseorang memaafkan dan memberi peluang kedua kepada si dia? Jawapan Fisher mudah saja, mengelak segala bentuk hubungan dengan si dia untuk tempoh 90 hari, tempoh sama yang digunakan untuk merawat masalah ketagihan. Tambahnya, itu merupakan cara terbaik dan cepat dalam merawat hati yang terluka dan mengurangkan lebihan emosi daripada peristiwa berkenaan.

Pada masa sama, tanyalah kepada diri sendiri sama ada berbaloi atau tidak mencuba semula hubungan tersebut. Menurut ramai pakar, tiada jalan pintas yang membawa kepada penyatuan semula melainkan perbincangan hubungan yang jujur dan telus.

Bagi yang masih sukar kembali kepada bekas pasangan, ada hikmah di sebalik fasa protes ini. Menurut Fisher, selepas seseorang mengharungi fasa itu, barulah dia akan mengalami fasa pasrah dan akhirnya penerimaan, tiada perasaan dan pertumbuhan.

“Anda mengalami kesakitan dan kekecewaan melampau tetapi pada akhirnya, ada pemulihan. Anda tidak akan melupakan orang yang meninggalkan anda tetapi anda mara ke hadapan dan mencintai seseorang yang baru,” ujarnya.

RUJUKAN:

Lee, Chermaine. (2020). Why is it so hard to forgive an ex?. BBC Future. https://www.bbc.com/future/article/20200608-why-is-it-so-hard-to-forgive-an-ex


Apa Jadi Pada Bumi Jika Bulan Mυsηαh?

Hubungan Bumi dan Bulan adalah bagai aur dan tebing. Kedua-dua objek angkasa ini bergantung antara satu sama lain. Jadi tanpa Bulan, tentu sekali kehidupan di Bumi akan berubah dengan ketara. Sangat ketara, sampai ada αηcαmαη kepυpυsαη.

Selain daripada serαηgαη makhluk asing bertaraf “planet killεr” atau kebodohan manusia sendiri, tidak mungkin Bumi akan mυsηαh. Heηtαmαη asteroid pun belum tentu boleh mengapa-apakan Bulan. Tetapi andai kata Bulan tiba-tiba hilang, apa akan berlaku pada Bumi?

Logiknya semua kehidupan di Bumi akan terkesan. Selain daripada tuntutan agama, Bulan ada peranan dalam kehidupan ramai orang.

Fasa Bulan mempengaruhi kadar melatonin yang bersangkut paut dengan kitaran hαiδ, sekali gus berkaitan pula dengan hal-hal kesuburan manusia (Zimecki, 2006).

Namun ada kajian menyatakan bahawa hubungan Bulan dengan kesuburan wanita sudah lama berakhir kerana kehidupan moden yang menggunakan cahaya lampu (Helfrich-Forster, et al. 2021).

Jadi sekadar untuk perbincangan: biologi manusia tidak terkesan. Tetapi serangga seperti kupu-kupu selama ini terbang mengikut cahaya Bulan dan bintang.

Kemudian anak-anak penyu yang baru menetas akan ikut cahaya Bulan untuk cari laut. Sebab itu banyak anak penyu keliru pergi ke jalan raya kerana ikut cahaya lampu (Zscheile, 2012).

Masalah Paling Besar

Cukup setakat seperti anak penyu dan kupu-kupu untuk faham ‘masalah-masalah kecil’. Semua tahu Bulan ada kena mengena dengan pasang surut laut. Walaupun jauh, graviti Bulan sedang menarik laut ke arahnya seperti dalam gambar dibawah:

Graviti Matahari turut memainkan peranan. Apabila Matahari dan Bulan berada sebaris, air laut akan ditarik daripada dua arah sekali gus menyebabkan air pasang sangat tinggi (Hemer, 2018).

Jadi tanpa Bulan, perkara pertama akan terganggu adalah imbangan pasang surut… sebelum faktor musim pula. Setiap negara ada musim sendiri. Dunia Barat paling ketara dengan panas, luruh, salji dan bunga.

Perubahan cuaca berlaku kerana kecondongan Bumi pada 23.4 darjah yang berpunca daripada Bulan.

Jika Bulan tiba-tiba tiada, tentu sekali cuaca Bumi akan lebih rambang. Silap-silap ada bahagian Bumi takkan terima cahaya Matahari langsung… dan ada negara entahnya akan terima terlalu banyak cahaya Matahari (Johnson-Groh, 2019).

Dari sini semuanya akan rαηαp. Bayangkan jika Malaysia tiba-tiba tiada Matahari. Berapa lama sebelum industri padi dan sawit hαηcυr, menyebabkan krisis kelaparan dalam kalangan rakyat yang akan mula bercαkαrαη antara satu sama lain.

Jangankan pokok – haiwan yang hidup ikut musim pun terkesan habis. Mereka takkan boleh menyesuaikan diri kerana perubahan terlalu mengejut.

Manusia Hilang Arah

Bab percαkαrαη untuk makanan sudah satu hal yang besar. Umat manusia juga akan bersuara dalam naratif agama. Penganut agama Islam akan marah kerana tidak lagi dapat beramal bulan Ramadhan dan Syawal secara semulajadi.

Ramai dalam kalangan umat akan menyatakan pendapat tentang kiαmαt yang mesti disahut penganut agama lain. Dorongan Kristian pasti akan panas juga. Segala unsur sekularisme dalam Dunia Barat akan diheηtαm secara bergelombangan.

Ramai dalam kalangan penganut Kristian sekarang amalkan hidup “jaga kυbυr masing-masing”. Jika Bulan dilenyapkan, mesti semangat ini akan luntur sampai mereka terlebih jaga tepi kain orang.

Itu pun tertakluk seandainya cebisan Bulan tidak menimpa Bumi dalam bentuk asteroid… yang tentu sekali akan memυsηαhkan segalanya.

RUJUKAN:

Helfrich-Forster, C., et al. (2021). Women temporarily synchronize their menstrual cycles with the luminance and gravimetric cycles of the Moon. Science Advances. 7 (5).

Hemer, M. (2018, Disember 12). Curious Kids: How does the Moon, being so far away, affect the tides on Earth? The Conversation.

Johnson-Groh, M. (2019, November 25). What if the Moon disappeared tomorrow? Astronomy.

Zimecki, M. (2006). The lunar cycle: effects on human and animal behavior and physiology. Postepy Hig Med Dosw. 60: 1-7.

Zscheile, A. (2012). Wilbur the Washback Sea Turtle. Trafford Publishing. Halaman 4.


Kisah Batu Marmar Lantai Dua Tanah Suci Yang Mengejutkan

Dr. Muhammad Kamal Ismail (1908-2008) muncul antara arkitek penting dalam projek pembesaran Tanah Suci era Raja Fahd. Pada 1982, beliau antara yang dilantik untuk menjayakan projek bersejarah ini, sehinggalah siap 13 tahun kemudian.

Beliaulah yang sanggup menolak bayaran jutaan Riyal bagi menyiapkan projek ini dengan satu ungkapan, “Aku mengambil upah untuk Dua Tanah Suci ini, lalu bagaimana aku mahu menghadapkan wajah ini di hadapan Tuhan nanti?”

Dalam satu kisah, beliau bercerita tentang idea pemasangan lantai di Masjidilharam dan Masjid Nabawi. Asasnya, beliau memilih untuk meletakkan marmar putih untuk para jemaah yang beribadat dan bertawaf di kawasan sekelilingnya kerana fungsinya yang melantunkan sinar matahari dan menyerap haba panas.

Oleh itu akan memudahkan para jemaah menunaikan haji, umrah, solat dan bertawaf dengan selesa kerana lantainya akan kekal sejuk sepanjang masa sekalipun bersuhu tinggi. Namun, marmar ini hanya terdapat di satu bukit kecil yang terletak di pulau Thassos, Greece. Beliau pergi melihat sendiri kawasan itu, lalu membuat perjanjian pembelian daripada syarikat pemiliknya.

Setelah perjanjian dibuat, beliau pulang ke Makkah dengan membawa marmar putih bernilai ini, sekaligus berjaya diletakkan di seluruh lantai al-Haram dengan sempurna. Setelah 15 tahun berlalu, kerajaan Arab Saudi kembali meminta khidmat beliau, kali ini agar meletakkan jenis batuan yang sama pada lantai Masjid Nabawi di Madinah.

Beliau bercerita lagi, semasa beliau dihubungi oleh pihak kerajaan tentang hal tersebut, beliau berasa amat takut. Memandangkan beliau telah membeli sebahagiannya untuk diletakkan al-Haram, tetapi selebihnya pula masih berada di Greece. Beliau khuatir jikalau ada orang lain yang telah membelinya, lalu memutuskan terbang ke sana dengan harapan masih ada yang berbaki.

Maka beliau pun ke syarikat tempat beliau membeli marmar ini dan berjumpa dengan pemiliknya bagi menyatakan hasrat untuk membeli bekalan baharu bagi pemasangan lantai Masjid Nabawi. Pemilik syarikat itu menjawab, selepas beliau membelinya 15 tahun lalu, telah ada orang lain pula yang datang – dan telah membeli pun keseluruhannya. Mendengar jawapan itu, beliau menjadi terlalu sedih – yang tidak pernah dirasakan sedalam itu sebelumnya kerana beliau tidak berjaya mendapat apa yang dimahukan.

Lalu beliau terus keluar daripada pejabat syarikat itu, lalu menempah tiket untuk penerbangan pulang ke Arab Saudi keesokan harinya. Entah mengapa, beliau terdetik untuk bertanya kepada kakitangan berhampiran di situ, sekadar mahu mengetahui siapakah gerangan pembelinya itu.

Tetapi tiada jawapan dapat diberikan, kerana 15 tahun yang berlalu menyebabkan agak sukar untuk mengesan rekodnya. Beliau meminta bantuan agar mencarikan maklumat itu. Lalu memberikan alamat hotel dan nombor telefonnya untuk berhubung dengannya memandangkan beliau masih berbaki sehari lagi di sana. Dalam tangisan penuh kesedihan, beliau pun meninggalkan pejabat syarikat itu.

Sepanjang waktu itu beliau masih tertanya lagi, mengapa tiba-tiba perlunya tahu siapa yang membelinya? Boleh jadi ada yang Allah SWT mahu tunjukkan apa yang tersirat di sebaliknya. Keesokan hari, beberapa jam sebelum bertolak pulang, beliau mendapat panggilan daripada syarikat itu, lalu memintanya hadir semula ke pejabat kerana maklumat yang diinginkan sudah ditemui. Mendengarkan itu, beliau bergegas kembali ke sana.

Dalam masa yang sama, beliau tertanya-tanya dirinya sendiri apa yang akan dibuat dengan maklumat itu. Maklumlah, apa sahaja yang boleh dibuat dengan kisah 15 tahun yang lampau sehingga sangggup bersusah payah semata² mendapatkannya? Sesampainya di pejabat syarikat itu, beliau mendapatkan alamat pembeli itu. Rupanya pembeli itu daripada sebuah syarikat yang beralamat di Arab Saudi juga.

Maka teruslah beliau menaiki penerbangan seraya pulang ke sana. Setelah tiba, beliau terus ke alamat sepertimana yang diberikan. Beliau bertemu dengan pemiliknya dan bertanya perihal batu marmar yang ditempahnya di Greece dahulu. Akan tetapi, pemilik ini seakan terlupa. Lalu menghubungi penjaga gudang miliknya bagi mendapatkan kepastian. Apa yang berlaku setelah itu? Ternyata rupa-rupanya batu itu masih ada di gudang – tidak terusik sedikit pun!

Menangislah beliau semahunya persis anak kecil setelah mendengar jawapan itu, membuatkan pemilik itu tertanya-tanya apa puncanya. Lalu beliau pun menceritakan apa yang berlaku sehingga beliau bersungguh-sungguh mendapatkan batu yang bernilai ini. Kemudian, beliau memberikan sekeping cek kepada pemilik syarikat ini untuk menulis sahaja berapa harganya, beliau akan menanggungnya asalkan batu marmar ini dapat diperoleh. Apa yang terjadi selanjutnya? Mengejutkan.

Setelah mengetahui beliau ingin mendapatkannya bagi pembinaan lantai Masjid Nabawi itu, pemilik itu memutuskan tidak mahu mengambil walau sedirham pun harga daripada beliau. Batu ini langsung dihadiahkan kepada beliau, ikhlas sebagai infaq pada jalan Allah SWT! Sebagaimana Dia melupakan beliau pada apa yang pernah dibelinya suatu masa dahulu, Dia jua yang mengaturnya & menemukan agar beliau memperolehnya kembali.

Akhirnya batu marmar ini diberikan kepada beliau untuk diuruskan sehinggalah sempurna proses meletakkan pada lantai di seluruh Masjid Nabawi sebagaimana yang dilihat pada hari ini. Insan yang merupakan anak watan Mesir ini juga turut menerima Anugerah Raja Fahd atas sumbangan & kebijaksanaan beliau dalam menjayakan projek pembesaran ini.

Semoga Allah SWT mencucurkan rahmat kepada beliau dah pada setiap tangan serta keringat mereka yang mengimarahkan rumah-Nya yang mulia lagi bersejarah buat umat ini.

RUJUKAN:

https://m.masralarabia.net
محمد كمال إسماعيل – العبقري المصري الذي صمم توسعة الحرمين ومجمع التحرير

Artikel kiriman Khayr AsSalanjuri untuk The Patriots


Dinasti Liao: Dinasti China Yang Bukan Didirikan Oleh Bangsa Han Cina

Dinasti Liao adalah salah satu kerajaan asing yang bukan berbangsa Han (Cina) yang pernah memerintah sebahagian di utara China sekitar abad ke-10 dan ke-11 M.

Dinasti ini juga dikenali sebagai Empayar Khitan, yang dinamakan sempena satu kumpulan etnik yang memerintah. Dinasti Liao ditubuhkan rentetan kejatuhan Dinasti Tang, dan mengakhiri zamannya apabila ia dimusnahkan oleh suku Jurchens, yang kemudiannya menubuhkan Dinasti Jin (Agung).

SIAPA BANGSA KHITAN

Khitan adalah satu bangsa nomadik yang merupakan salah satu dari cabang bangsa Para-Mongolic dan bertutur bahasa Khitan yang banyak dipengaruhi bahasa Koreanic dan Turkik.

Mereka mendiami bahagian timur laut Asia. Kewujudan kumpulan etnik ini telah diketahui oleh masyarakat Cina Han sejak sekurang-kurangnya abad ke-4 atau 5 M. Walau bagaimanapun, hanya dengan tertubuhnya Dinasti Liao barulah Khitan mendapat tempat di dalam lipatan sejarah China.

Manakala antara abad ke-6 dan ke-9, Khitan berturut-turut didominasi oleh kuasa yang berbeza-beza, antaranya adalah Khaganate Turki Timur, Khaganate Uyghur, dan Dinasti Tang di China.

Masalah kritikal orang-orang Khitan ini ialah mereka tidak bersatu secara politik jika hendak dibandingkan dengan suku-suku Turkik, tetapi sering kali terlibat dalam konflik kuasa antara orang Turkik dengan kerajaan-kerajaan di China seperti Dinasti Sui dan Dinasti Tang.

Malahan kekuatan suku Khitan pada waktu itu dianggarkan hanya memiliki sekitar lebih kurang 43,000 orang tentera sahaja, itu pun sebahagiannya merupakan saki baki tentera Khaganate Turkik yang lama.

Jadi, bagaimana bangsa ini mampu menulis sejarah mereka sendiri? Siapa memainkan peranan utama menggerakkan perjuangan orang-orang Khitan? Kenapa mereka boleh sampai ke Asia Tengah?

PENGASASAN KERAJAAN KHITAN

Pengasas Dinasti Liao dikenali dengan nama Abaoji, dan beliau turut memiliki nama “sinicized” (nama dengan pengaruh budaya Cina), iaitu Yelü Yi, kemudian beliau kekal dikenali sebagai Maharaja Taizu dari Liao.

Pada awal abad ke-10 Masehi, Dinasti Tang telah dilanda konflik dari luar dan dalam hinggalah kejatuhannya pada tahun 907M, iaitu setelah maharaja yang terakhir, Maharaja Ai digulingkan.

Di bahagian tengah dan selatan China, negeri dan kerajaan-kerajaan kecil bangkit dan saling bertemp*r untuk mengambil alih kuasa hegemoni di Tanah Besar China. Zaman ini dikenali sebagai zaman Lima Dinasti Dan Sepuluh Kerajaan.

Apa yang menariknya, suku-suku Khitan tidak menerima sebarang cabaran sengit di utara, justeru, Dinasti Liao berjaya diasaskan dengan mudah oleh Abaoji tanpa halangan.

Secara tradisinya, tahun 907M dianggap sebagai permulaan empayar Dinasti Liao, walaupun ahli sejarah China lebih cenderung menganggap tahun 916M secara spesifik kerana tahun itu lah Abaoji secara rasmi telah mengisytiharkan dirinya sebagai Maharaja.

Sistem Pentadbiran Kerajaan Berkembar

Subjek utama kerajaan Dinasti Liao adalah suku Khitan dan kaum Cina Han. Oleh itu, para penguasa dan pembesar dinasti ini memutuskan untuk melaksanakan sistem dan wilayah pentadbiran secara berasingan dibawah satu mandat yang sama.

Di utara, kerajaan Liao ditubuhkan atas dasar kepentingan suku Khitan itu sendiri, memandangkan subjek utama mereka adalah kaum nomad. Di selatan pula, subjek mereka adalah sebahagian kaum Cina Han dan yang lain-lain secara umumnya.

Oleh itu, kerajaan di Selatan perlu banyak mengekalkan dasar dan polisi pentadbiran yang ditinggalkan dari zaman Dinasti Tang kerana kaum Han sudah terbiasa dengan sistem pentadbiran gaya Dinasti Tang.

Dari segi budaya, Dinasti Liao sangat kuat dipengaruhi oleh budaya kaum Cina Han. Sebagai contoh, di bawah pemerintahan Abaoji, akademi diraja yang dipanggil Guozijian ditubuhkan bagi tujuan pendidikan dan penyebaran ajaran Confucius.

Di samping itu, kelas pemerintahan Dinasti Liao juga menitikberatkan pengkajian tentang adat, falsafah, dan tradisi kaum Cina Han. Walau bagaimanapun, Khitan sedar bahawa terlalu banyak menyerap amalan dan budaya kaum Cina berpotensi mengikis identiti etnik mereka sendiri.

Oleh itu, bangsa Khitan berusaha untuk mengekalkan identiti mereka yang unik. Sebagai contoh, pemerintah Khitan tidak menggunakan sistem penulisan karakter cina Han, tetapi membentuk sistem penulisan yang berbeza untuk bahasa-bahasa utama mereka iaitu bahasa Khitan, Turkic, Uyghur dan Jurchen.

KEMUNCAK KEGEMILANGAN

Pada 960M, era Lima Dinasti dan Sepuluh Kerajaan berakhir dengan penubuhan Dinasti Song di timur China. Hubungan antara Song dan Liao pada mulanya konsisten mengekalkan keamanan.

Walau bagaimanapun, hubungan ini merosot dari masa ke semasa, hinggalau akhirnya per*ng meletus di antara kedua-dua empayar tersebut ketika menjelang akhir abad ke-10M.

Konflik antara Dinasti Liao dan Dinasti Song diselesaikan pada tahun 1005 dengan menandatangani Perjanjian Chanyuan. Akibatnya, Dinasti Song terpaksa membayar ufti tahunan kepada pemerintah Dinasti Liao.

Salah satu faktor yang menyebabkan kejatuhan Dinasti Liao adalah persengketaan dalaman golongan kelas pemerintah. Beberapa golongan elit menyokong sistem pemilihan tradisional yang telah lama diamalkan bangsa Khitan, iaitu Maharaja Liao yang baharu dipilih melalui ketua-ketua suku yang dicalonkan.

Sementara sebahagian yang lain memilih sistem pewarisan takhta mengikut tradisi imperialis China iaitu dari diturunkan dari bapa kepada anak lelaki sebagai mematuhi konsep “mandat dari syurga”.

Perbezaan inilah yang akhirnya akan melemahkan Dinasti Liao dan ini memberi musuh-musuhnya peluang untuk menyusup masuk ke dalam pentadbiran, mengumpul kekuatan lalu menyer*ng mereka.

Dinasti Liao akhirnya dijatuhkan pada tahun 1125 oleh bangsa Jurchen, sekaligus menggantikan bangsa Khitan selaku kuasa hegemoni di utara China melalui penubuhan Dinasti Jin Agung

*AGUNG ialah istilah yang ditambah oleh sejarawan berikutan namanya yang sama dengan Dinasti Jin yang menjatuhkan Empayar Cao-Wei dan Dinasti Han selepas era Tiga Kerajaan.

ASIMILASI KERAJAAN KARA-KHITAI

Walau bagaimanapun, selepas kejatuhan Dinasti Liao di utara China, Yelü Dashi, salah seorang anggota dari keluarga diraja Dinasti Liao bersama-sama pengikutnya melarikan diri ke barat di Asia Tengah.

Dia bersama-sama penyokongnya telah membuka penempatan, bergaul dan berasimilasi dengan masyarakat tempatan, lalu memerintah sebuah kerajaan Turkik yang dikenali sebagai Empayar Kara-Khitai.

Namun legitimasi pemerintahan empayar tersebut dirampas oleh satu lagi suku nomad dari kaum Kazakh iaitu Naiman pada tahun 1211.

Sumber tradisional dari China, Parsi, dan Arab menganggap rampasan kuasa ini merupakan pengakhiran kepada Empayar Kara-Khitai, namun secara teknikalnya kerajaan itu tidak pernah jatuh sepenuhnya sehingga berlakunya penakl*kan Mongol pada 1218.

Kara-Khitai dianggap oleh sejarawan China, Jepun  Korea dan Vietnam sebagai dinasti penerus budaya warisan China yang sah di Asia Tengah, oleh kerana itu walaupun di bawah penguasaan suku Kazakh Naiman yang diperintah oleh seorang putera Naiman bernama Kuchlug, mereka terus kekal dikenali sebagai Dinasti Liao Agung atau Dinasti Liao Barat didalam sumber penulisan China dan sekitarnya.

PENGASAS KARA-KHITAI

Empayar Kara-Khitai diasaskan oleh Yelü Dashi dengan gelaran dirajanya sebagai Maharaja Dezong. Beliau mengetuai suku nomad Khitan ke barat melalui sempadan Mongolia setelah kejatuhan dinasti Liao.

Suku Jurchen yang pernah menjadi subjek Khitan di bawah Dinasti Liao di China telah bersekutu dengan Dinasti Song dan bertindak menggulingkan pemerintah Liao.

Yelü merekrut suku Khitan dan suku-suku lain untuk membentuk pasukan tentera yang kuat, dan pada 1134 mereka berjaya menawan wilayah Balasagun dari pemerintahan Kara-Khanid Khanate, yang menandakan permulaan Empayar Kara-Khitai di Asia Tengah.

Angkatan tentera bangsa Khitan tidak lama kemudian disertai oleh 10,000 lagi askar dari suku Khitan yang sebelum itu menjadi subjek kepada pemerintah Kara-Khanid.

Tentera Khitan kemudiannya menakl*ki Kashgar, Khotan, dan Beshbalik. Khitan juga berjaya mengalahkan pasukan Kara-Khanid Barat di Khujand pada tahun 1137, dan secara tidak langsung memberi mereka kawalan penuh terhadap Lembah Fergana yang penting itu.

Mereka memenangi Pertemp*ran Qatwan setelah menentang tentera Kara-Khanid Barat dan tentera Empayar Seljuk pada 9 September 1141, hasilnya mereka berjaya membuka akses laluan untuk orang-orang Khitan menduduki dan mengawal wilayah Transoxiana.

Yelü Dashi pada asalnya berharap dapat menawan semula China utara dari dinasti Jin Agung dan mengembalikan wilayah yang pernah dikawal oleh Dinasti Liao. Walau bagaimanapun, tidak lama kemudian dia menemui titik kelemahan empayarnya dan dibandingkan dengan kekuatan Dinasti Jin, lalu melupakan hasratnya.

KONFLIK PEWARIS TAKHTA

Setelah kemangkatan Maharaja Dezong (Yelü Dashi), isterinya, Xiao Tabuyan (1143-1150) menjadi wakil pemerintah untuk anak mereka yang belum matang. Setelah itu, anak lelaki mereka Yelü Yilie, memerintah dari 1150 hingga 1163, kemudian digantikan oleh adik perempuannya, Yelü Pusuwan (1164-1177).

Yelü Pusuwan terlibat dalam skandal cinta terlarang kerana jatuh cinta terhadap adik lelaki suaminya sendiri, Xiao Fuguzhi. Mereka kemudian dihukum bun*h pada tahun 1177 oleh bapa suaminya, Xiao Wolila, yang kemudian mengangkat anaknya Yelü Zhilugu (1178-1211) sebagai maharaja.

Pentadbiran kerajaan ini mula dilemahkan oleh pemberontakan dan per*ng dalaman di antara wilayah-wilayah naungan mereka, terutamanya semasa tempoh-tempoh akhir sejarah Dinasti Liao Agung ini.

Sepanjang tempoh ini, empayar ini mula mengecil dari timur laut pada tahun 1175 apabila suku Naiman di timur Altai dan suku Turkik Kankali di utara Tasik Balkhash menyerahkan sebahagian wilayah timur laut kepada orang Jurchen.

Di bahagian barat pula terdapat banyak konflik dengan kerajaan Khwarezm yang melibatkan isu menolak pembayaran ufti tahunan, lebih menambahkan keadaan yang tenat, berlaku pula persaingan dalam mewarisi takhta.

Menjelang tahun-tahun terakhir Kara-Khitai dan kerajaan yang lain, mereka berkembang jauh ke selatan menghampiri Empayar Khwarezm, malangnya mereka akhirnya ditakl*k oleh Mongol pada 1220, dua tahun selepas Kara-Khitai sudah mula lemah.

Di selatan, orang-orang yang merupakan paksi penyokong kerajaan lama Kara-Khanid sering terlibat dalam pelbagai siri konflik ringan antara satu sama lain dengan orang-orang Kara-Khitai, Khwarezm dan Gurid.

KUDETA OLEH SUKU NAIMAN

Pada tahun 1208 sebelum kesemua kuasa-kuasa di Asia Tengah ini ditakl*k oleh Mongol, seorang putera dari suku Naiman bernama Kuchlug, melarikan diri dari tanah airnya selepas dikalahkan oleh Mongol.

Kuchlug dan pengikutnya diberikan perlindungan oleh Empayar Kara-Khitai, dan dibenarkan untuk berkahwin dengan anak perempuan Yelü Zhilugu.

Walau bagaimanapun, pada tahun 1211, Kuchlug memberontak, dan kemudian berjaya menawan Yelü Zhilugu. Zhilugu dibenarkan kekal sebagai pemerintah dengan kuasa yang terhad tetapi meninggal dunia dua tahun kemudian.

Kebanyakan ahli sejarah menganggap kem*tiannya sebagai penutup zaman kegemilangan Empayar Kara-Khitai.

Pada 1216, Genghis Khan menghantar Panglima Jebe bersama-sama sepasukan besar tentera Mongol untuk menangkap Kuchlug, menyedari akan nyawanya terancam, Kuchlug cuba melarikan diri, tetapi pada 1218, dia akhirnya ditangkap dan kepalanya dipenggal. Mongol berjaya menakl*ki wilayah-wilayah Kara-Khitai pada tahun 1220.

KESAN KEJATUHAN DINASTI LIAO AGUNG

Empayar Kara-Khitai diserap sepenuhnya ke dalam Empayar Mongol; apa yang menarik, sebahagian besar anggota tentera Kara-Khitai sebelum ini dari awal lagi telah menyertai tentera Mongol untuk memer*ngi Kuchlug.

Manakala pihak yang lain terutamanya sebuah kerajaan kota Khitan bernama Quthlug-Khanid yang diasaskan oleh Buraq Hajib, terselamat di Kirman dengan sukarela diserap sebagai negeri naungan Mongol, tetapi tidak lagi wujud sebagai entiti politik semasa pemerintahan Öljaitü dari Ilkhanate.

Pengaruh Kara-Khitai tersebar secara meluas di seluruh Eurasia sebagai sebahagian daripada tentera Mongol. Pada abad ke-14, mereka mula kehilangan identiti etnik mereka secara sistematik, namun kewujudan mereka pada hari ini masih boleh dijejak dan ditemui berdasarkan nama keturunan, suku atau mengkaji persempadanan mereka yang sejauh dari Afghanistan ke Moldova.

Hari ini suku-suku dari sub-etnik kaum Khitai masih hidup di utara Kyrgyzstan sebagai bangsa yang masih mengekalkan budaya hidup sebuah bangsa nomad, jauh lebih konservatif berbanding dengan bangsa Mongol hari ini yang hampir semuanya sudah dipengaruhi oleh budaya China.

RUJUKAN:

ANCIENT ORIGINS : An Intriguing Empire – The Lasting Impression of the Nomadic Liao Dynasty on Chinese Culture : https://www.ancient-origins.net/history/intriguing-empire-lasting-impression-nomadic-liao-dynasty-chinese-culture-008855


Huru-Hara Pasca Perang Saudara Amerika

1861-1865. Era Per4ng Saudara Amerika Syarikat menyaksikan sebuah negara demokrasi yang muda berpecah menjadi dua. Konflik yang meletus di antara utara dan selatan Amerika Syarikat ini terjadi kerana polisi Presiden Abraham Lincoln yang mahu membebaskan hamba kulit hitam. Dan ia mengakibatkan berjuta rakyat Amerika Syarikat terkorb4n kerana perbezaan ideologi.

Dan takdir menentukan Abraham Lincoln menang, Pada 9 April, 1865, Jeneral Robert E. Lee menyerah diri, menandakan kekalahan tentera Konfederasi. Per4ng Saudara yang berlarutan hampir 5 tahun itu kini berakhir, dan seluruh Amerika Syarikat kini dambakan keamanan.

Abraham Lincoln tidak berlengah dalam melaksanakn usaha pembinaan semula. Dalam era yang dipanggil sebagai era Reconstruction. Tapi, era Reconstruction bukanlah suatu tempoh masa yang aman dan indah, sebaliknya penuh dengan huru-hara.

10 Peratus……

Per4ang sudahpun tamat. Kini sudah tiba masa untuk berdamai, masa untuk bermaafan. Lincoln cuba mewujudkan keadaan yang aman dan damai selepas perang, dan untuk itu penting baginya memasukkan kembali semua negeri-negeri selatan yang sebelum ini keluar dari persekutuan.

Langkah Lincoln mudah. Dipanggil sebagai Pelan 10 Peratus, Lincoln berkehendakkan kesemua negeri-negeri selatan ini mendapat sumpah setia sekurang-kurangnya 10% dari penduduk tempatan terhadap Amerika Syarikat. Asalkan negeri-negeri ini memenuhi syarat tersebut, dan menerima pembebasan hamba kulit hitam, maka negeri tersebut dibenarkan mendirikan kerajaan negeri dan masuk semula ke dalam persekutuan.

Tetapi kongres tidak bersetuju dengan tindakan Lincoln itu. Terutama sekali golongan liberal radikal yang menguasai parti Republican. Mereka mahukan kesemua jeneral perang konfederasi dihukum sebagai pengkhianat. Tidak mudah bagi mereka untuk memberi kemaafan.

Disebabkan itulah kongres meluluskan Rang Udang-Undang Wade-Davis, yang meletakkan syarat yang lebih ketat. 50% dari seluruh penduduk negeri selatan perlu menyatakan kesetiaan mereka pada Amerika Syarikat sebelum mereka boleh diterima memasuki persekutuan. Rang Undang-Undang ini juga ingin memastikan yang negeri-negeri selatan ini memberi hak mengundi kepada hamba kulit hitam yang baru sahaja dibebaskan, sesuatu yang tak pernah wujud pada ketika itu di Amerika Syarikat.

Lincoln yang sudah letih berper4ng, ingin segera menamatkan konflik dan perseteruan yang wujud di antara negeri di selatan dan utara. Lincoln menggunakan kuasa veto-nya sebagai presiden dan enggan menandatangani rang undang-undang tersebut. Ini menimbulkan kemarahan dalam kalangan liberal radikal.

Lincoln tidak sempat melihat Pelan 10 Peratus-nya menjadi kenyataan. Beliau terkorb4n dibvnvh oleh John Wilkes Booth yang berang dengan hasrat Lincoln untuk menjadikan hamba kulit hitam sebagai sebahagian dari warganegara Amerika Syarikat.

Andrew Johnson menggantikan tempat Lincoln sebagai Presiden Amerika Syarikat.

Bina Semula Negara

Pada mulanya liberal radikal lega bila Andrew Johnson menggantikan tempat Lincoln. Johnson dilihat sebagai seorang yang tegas menghvkvm sebarang pengkhianat ketika Per4ng Saudara. Tapi apabila Andrew Johnson naik, lain pula jadinya.

Andrew Johnson ingin menyegerakan usaha perdamaian dan penyatuan. Sebulan sahaja selepas mengambil-alih, Andrew sudah mengeluarkan surat pengampunan kepada hampir kesemua pemimpin konfederasi, dan ini sekaligus membolehkan mereka mewujudkan balik kerajaan negeri yang didominasi oleh bekas pemimpin konfederasi.

Andrew Johnson percaya yang kerajaan negeri perlu diberi kebebasan memerintah tanpa campurtangan kerajaan persekutuan. Dan Andrew Johnson juga percaya yang bangsa kulit hitam perlu diuruskan oleh kerajaan negeri tanpa membebankan kerajaan persekutuan.

Tapi golongan liberal radikal mahu kerajaan persekutuan masuk campur, kononnya demi kemaslahatan golongan kulit hitam yang baru sahaja dibebaskan. Liberal Radikal yang menguasai kongres mula memperkenalkan beberapa rang undang-undang terbaharu, antaranya Rang Undang-Undang Hak Sivil dan juga Rang Undang-Undang Freedmen Bureau.

Andrew Johnson melihat kedua undang- undang ini menceroboh hak kerajaan negeri. Oleh itu Andrew enggan untuk menandatangani rang undang-undang tersebut. Kongres menjadi berang dengan tindakan Andrew Johnson. Dan dari saat itu, bermulalah perseteruan di antara Andrew Johnson dengan Kongres.

Perseteruan ini membawa kepada “impeachment trial” untuk Presiden Andrew Johnson, buat pertama kalinya dalam sejarah Amerika Syarikat. Tapi itu kisah untuk hari yang lain lah.

Usaha pembinaan semula Andrew Johnson berjaya membawa masuk semula semua negeri-negeri selatan yang keluar ketika Per4ng Saudara. Namun begitu, pengampunan semula pemimpin-pemimpin konfederasi membawa masalah baharu kepada orang kulit hitam di Amerika.

Gerak Sang Radikal

Hampir 4 juta hamba kulit hitam di Amerika Syarikat dibebaskan di akhir Per4ng Saudara Amerika Syarikat. Walaupun menikmati kebebasan dan hak asasi, mereka masih lagi miskin, tidak mempunyai pendidikan, dan sangat-sangat memerlukan bantuan.

Oleh kerana itulah Kongres memperkenalkan Freedmen Bureau, sebuah agensi yang ditugaskan untuk membantu hamba kulit hitam yang baru sahaja dibebaskan. Dianggotai oleh bekas-bekas tent3ra Per4ng Saudara, Freedmen Bureau terbukti berjaya membawa golongan kulit hitam keluar dari kepompong perhambaan.

Pun begitu, Freedmen Bureau ditubuhkan ketika per4ng masih berjalan. Mereka mempunyai dana yang terhad. Apabila perang tamat, Andrew Johnson melihat Freedmen Bureau tidak lagi diperlukan, dan meletakkan nasib orang kulit hitam di selatan kepada kerajaan negeri.

Kongres mahukan campurtangan kerajaan persekutuan. Sebab itulah Kongres mencadangkan untuk melanjutkan lagi Freedmen Bureau di negeri-negeri selatan. Pun begitu, dengan kewujudan kerajaan negeri yang dipelopori oleh bekas-bekas pemimpin konfederasi menyulitkan usaha pembinaan semula yang diimpikan Kongres.

Bagi mengekang hak orang kulit hitam, negeri-negeri selatan meletakkan apa yang dipanggil sebagai “Black Code”. Kod itu meletakkan orang kulit hitam sebagai bukan warnegara, yang tidak diberikan hak mengundi, dan perlu untuk mereka terus bekerja di ladang-ladang milik tuan mereka. Ini lebih kurang macam sistem perhambaan, cuma tidak dipanggil sebegitu.

Melihatkan keadaan orang kulit hitam yang semakin teruk, Kongres mula bertindak, dan melaksanakan pelan pembinaan semula mereka sendiri. Langkah pertama yang mereka ambil adalah mewujudkan 5 zon militari bagi menguruskan negeri-negeri selatan.

Mereka juga memberi dana kepada Freedmen Bureau, dan meminta mereka masuk campur dalam urusan kerajaan negeri. Kongres juga meluluskan 14th Amendment dan Rang Undang-Undang Hak Sivil, yang mengiktiraf semua rakyat Amerika Syarikat yang lahir dan menetap di situ sebagai warganegara dan juga memberikan orang kulit hitam hak untuk mengundi.

Usaha pembinaan semula Kongres menampakkan hasilnya. Lebih 4 juta orang kulit hitam memilih liberal radikal, Parti Republican untuk menguasai kongres. Dan pada masa yang sama juga, ramai orang kulit hitam menjadi wakil rakyat bagi kawasan mereka. Dan orang kulit hitam juga mula diterima bekerja untuk kerajaan, dan badang undang-undang.

Kenaikan status orang kulit hitam dalam jangka masa yang singkat ini menimbulkan kemarahan orang kulit putih, terutama sekali di negeri selatan. Pada masa inilah tertubuhnya satu organisasi yang menjadi sejarah hitam Amerika Syarikat, Kv Kvx Klan (KKK),

KKK mula mengorak langkah, membvnvh ramai pemimpin orang kulit hitam, sekaligus menghapuskan dominasi Republican di negeri-negeri selatan. Pada masa yang sama, golongan moderat dalam Republican juga sudah muak dengan gerakan golongan liberal radikal yang tak habis-habis ingin masuk campur dalam urusan kerajaan negeri.

Pengakhirannya berlaku ketika Pilihanraya Presiden Amerika Syarikat, tahun 1876. Rutherford B. Hayes yang ketika itu bertanding bagi pihak Parti Republican, bersetuju untuk mengiktiraf penguasaan Parti Democrat di negeri-negeri selatan bagi membolehkannya menjadi presiden.

Tindakan Rutherford itu menandakan pengakhiran usaha pembinaan semula yang dipelopori oleh golongan liberal radikal. Tentera persekutuan berundur, dan memberi hak pengurusan orang kulit hitam sepenuhnya pada kerajaan negeri.

Negeri-negeri selatan melaknasakan apa yang dipanggil sebagai Jim Crow Laws, mengasingkan orang kulit hitam dengan orang kulit putih dan menyebabkan orang kulit hitam tertindas lebih dari 100 tahun.

Analisa

Rencana ini saya tulis sebab nak meninggalkan dua pengajaran buat semua pembaca. Yang pertama, adalah tentang hipokrasi Amerika Syarikat. Tahukah anda, ketika semua ini berlaku, ketika liberal radikal sedang bersungguh-sungguh untuk membela nasib orang kulit hitam kononnya, Amerika Syarikat tanpa segan silu meluaskan jajahannya ke barat dan membvnvh berjuta orang asli Amerika.

Ketika 14th Amendment diluluskan, yang mengiktiraf orang kulit hitam sebagai warganegara, orang asli Amerika dipinggirkan dan lansung tidak diiktiraf sehinggalah tahun 1924. Kenapa ini semua berlaku? Kenapa begitu berbeza sekali layanan mereka terhadap orang asli Amerika?

Ini semua kerana kuasa. Kewujudan 4 juta orang kulit hitam yang dibebaskan di negeri selatan, mewujudkan sumber undi. Memperjuangkan nasib mereka membolehkan Parti Republican menguasai kongres, dan juga negeri-negeri selatan yang memang selama ini kubu kuat Parti Democrat. Itulah dia, hipkorasi Amerika Syarikat.

Pelajaran kedua yang saya ingin tinggalkan adalah bahaya tindakan radikal. Tindakan liberal radikal yang terlalu tergesa-gesa melakukan perubahan, membawa kesan tindak balas yang lebih teruk, menyebabkan orang kulit hitam terus-terusan ditindas sehinggalah sekarang.

Bak kata Newton Law “for every action there is an equal and opposite reaction”

RUJUKAN:

Foner, E. (2015, March 28). Why Reconstruction Matters. Retrieved from New York Times: https://www.nytimes.com/2015/03/29/opinion/sunday/why-reconstruction-matters.html

Foner, E. (2020, Feb 26). Reconstruction. Retrieved from Encyclopaedia Britannica: https://www.britannica.com/event/Reconstruction-United-States-history

Gopnik, A. (2019, April 8). How the South Won the Civil War. Retrieved from The New Yorker: https://www.newyorker.com/magazine/2019/04/08/how-the-south-won-the-civil-war

Guelzo, A. C. (2018, April 30). Reconstruction Didn’t Fail. It Was Overthrown. Retrieved from Time: https://time.com/5256940/reconstruction-failure-excerpt/

Sammin, K. (2017, August 29). What Can Reconstruction and the Gilded Age Teach Us about Today’s America? Retrieved from National Review: https://www.nationalreview.com/2017/08/reconstruction-gilded-age-populism-america-today-richard-white-oxford-history-united-states/

Serwer, A. (2019, December). Civility Is Overrated. Retrieved from The Atlantic: https://www.theatlantic.com/magazine/archive/2019/12/adam-serwer-civility/600784/

Weber, J. L., & W.Hassler, W. (2020, Feb 4). American Civil War. Retrieved from Encyclopaedia Britannica: https://www.britannica.com/event/American-Civil-War


Sambutlah Hijrah Lebih Meriah Dari Tahun Baru

Maal hijrah adalah syiar ketamadunan.

Kalau ia disambut halai-balai sekadar melepaskan batuk di tangga sebagai acara takwim jabatan kerajaan ia indikasi bahawa tamadun kita lesu dan cetek dan merupakan program pemerintah daripada menjadi sambutan kebudayaan masyarakat.

Hari ini kita lihat sambutan Maal Hijrah atau Tahun Baru Gregori yang mewakili tamadun Barat-Kristian lebih gah?

Zaman dahulu orang Islam menyiapkan Maal Hijrah semacam satu eid yang besar. Vigil yang dikatakan bida’ah itu kita sentiasa anjurkan pada malam satu muharram dimana seluruh masyarakat berarak dengan qandil dan lilin ke masjid jami’ beramai-ramai.

Di sana ada pembacaan qasidah, syair, gendang dan tausiah dan tazkirah bertujuan agar manusia sedar akan agungnya Hijrah sebagai permulaan lipatan sejarah ketamadunan umat Muhammad.

Tidak adanya Hijrah maka kamu semua tidak ada, dan semua pemerintahan Islam tidak ada sehingga kamu dapat mengecapi pelbagai nikmat keimanan dan kerohanian yang kamu kecapi hari ini.

Ditambahkan lagi dengan nikmat pembangunan teknologi dan perundangan yang membentuk dunia yang kamu kenali hari ini.

Hijrah kita adalah lebih mulia dan lebih layak disambut dalam kemeriahan malam tahun baru dengan apa saja sambutan yang kamu kira layak. Meriahkan kampung dan bandar kita, kumpulkan masyarakat dalam satu festiviti besar-besaran dan berwarna-warni tidak kira bangsa, kewarganegaraan dan agama.

Kerana selagi mana sambutannya hambar dan sekadar ditandakan dengan ceramah-ceramah kecil di surau masjid maka selagi itu syiar Gregorian itu akan lebih tinggi dan menampakkan belangnya. Kecilnya sambutan menandakan kecilnya tamadun.

Kebudayaan dominan yang berdasarkan trending akan berpihak kepada mereka dan kita kekal di tampuk kekitaan dalaman yang jumud dan ksenofobik.

Tiada salahnya menggunakan dan meraikan tahun baru solar Romawi tersebut selagimana tidak disertai unsur maksiat namun persoalannya mengapa anda tersorong-sorongkan sistem yang begitu asing dengan anda dan melupakan satu sistem warisan anda sendiri yang lebih mulia dan bermakna.

Ia adalah persoalan keutamaan dan menjadi indikasi apakah falsafah budaya hidup yang berlegar di minda kita dan masyarakat umum pada satu-satu zaman.


Raja Coklat Malaysia

Kalau Malaysia terkenal dengan Raja Gulanya, kita juga ada seorang usahawan yang terkenal dengan jolokan Raja Coklat. Orang Melayu sememangnya banyak yang telah berjaya dalam arena perniagaan di Malaysia. Cumanya, kita tidak mengetahuinya sahaja. Kali ini, kami telah menemu bual DR Group telah bertapak di Malaysia selama lebih 30 tahun. Syarikat DR Group terlibat dalam banyak bidang seperti peruncitan, pembuatan, pengurusan hartanah, pelaburan, serta tidak ketinggalan dalam sektor penghasilan coklat.

Untuk rekod, DR Group merupakan syarikat penghasilan coklat milik bumiputera yang terulung di Malaysia. Mereka mengedarkan coklat-coklat import terbaik dari luar negara seperti Lindt, Hershey, Nestle, M&M’s dan Loacker di kedai mereka tersendiri di mana-mana lapangan terbang atau pekan yang diistiharkan sebagai bebas cukai. Setakat ini, syarikat pengedaran coklat milik anak Melayu kita ini berjaya memenangi 14 buah anugerah dalam bidang perniagaan. Sebagai contoh, dalam tahun 2012, syarikat ini berjaya memenangi anugerah i-Amaze ketika 1 Malaysia i-Award pada tahun 2012 selain pada tahun 2011, memenangi sekurang-kurangnya 5 buah anugerah termasuklah Best Brand in Brand Strategy dan Malaysia Most Outstanding Retailer-Chains!

Sejarah kepada kejayaan hebat yang dicapai oleh syarikat ini ialah bermula pada tahun 1980 oleh Dato’ Dahlan Rashid yang memulakan perniagaan dengan membuka sebuah kedai coklat pertama di Lapangan Terbang Antarabangsa Subang. Dari situ, perniagaan beliau terus berkembang dan akhirnya hari ini oleh kerana kejayaan perniagaan coklatnya, beliau digelar sebagai Raja Coklat Malaysia. Selain menjual coklat, GD Group Holding mengembangkan cengkaman mereka ke atas produk-produk dalam sektor lain seperti kecantikan, penjagaan diri, cenderamata dan juga minyak wangi. Kemuncak kejayaan beliau sepanjang bergelar Raja Coklat Malaysia ialah telah membina kilang coklatnya tersendiri pada tahun 1999 yang bernama Danson dan Fidani.

Tidak cukup dengan itu, Raja Coklat ini turut membuka sebuah muzium untuk tatapan orang awam diluar sana yang diberi nama Choclat Museum % Shop yang terletak di Damansara. Untuk pengetahuan pembaca semua, muzium ini adalah yang pertama seumpama dengannya di Malaysia dengan menawarkan pelbagai pameran coklat yang mengandungi 100 buah jenama dari seluruh dunia, selain menawarkan peluang untuk mendalami lagi dunia coklat dan sejarahnya.

Ybg Dato’ Arshad Desa, Executive Director untuk Colours & Fragrances Sdn Bhd dan DR Group Holding ketika ditemui oleh kami sempat menitipkan pesanan kepada usahawan bumiputera di luar sana, “Jangan terlalu boros. Dapat dana, dapat untung, bina empayar dahulu daripada membeli barangan yang tidak patut. Kena ada pengurusan yang tersusun, komitmen dan ketahanan menghadapi ujian dalam perniagaan. Mesti faham kehendak pasaran yang mahu disertai. Mesti faham tentang perniagaan yang mahu diceburi.”

Kami sempat bertanya kepada YB Dato’ Arshad Desa tentang sumbangan utama hero yang tidak didendangkan yang selalu membantu perniagaan orang Melayu dan Bumiputera dalam perkembangan syarikat gergasi coklat Melayu ini. Beliau mengatakan bahawa untuk kes DS Group, TERAJU dan TeraS telah membantu banyak syarikat-syarikat Melayu menghadapi era kegawatan ekonomi, selain menyumbang kepada dana yang yang diperlukan untuk mengembangkan lagi perniagaan mereka, bukan sahaja untuk syarikat beliau, tetapi syarikat lain juga.

Dato’ Arshad Desa mencadangkan agar TERAJU menjadi barisan hadapan dalam membantu usahawan bumiputera dengan membasmi karenah birokrasi dan boleh menjadi penghubung antara syarikat-syarikat bumiputera dan kementerian-kementerian yang terlibat. Beliau juga mencadangkan agar kuasa penuh diberikan kepada Pengerusi TERAJU agar TERAJU akan bergerak lebih pantas tanpa halangan penuh dalam membantu bumiputera di luar sana.

Kami di The Patriots mengharapkan agar kisah Raja Coklat ini akan menaikkan lagi semangat para usahawan bumiputera diluar sana. Semoga motivasi mereka terbakar sekaligus membuktikan bahawa lahir sebagai seorang Melayu dan Bumiputera bukanlah penghalang kepada kejayaan yang masyur. Ramai orang Melayu diluar sana telah membuktikannya… kenapa tidak kalian?


Nama Buah Avacado Datang Daripada Nama Kemaluan Lelaki

Dalam semua trend makanan yang datang dan pergi, avocado kelihatannya masih kekal dalam kedudukannya. Ia wujud dari smoothie sehinggalah ke muzium. Buah tersebut menarik perhatian semua orang. Adalah diakui, saya juga terjebak dalam kenikmatan buah ini.

Baru sahaja dapat tahu tentang nama makanan yang dipesan bersama dengan guacamole dan gegulung California itu dinamakan sempena alat kemaluan lelaki. Bentuknya sahaja pun dianggap logik. Persoalannya, siapakah yang memberi nama tersebut?

Hari ini, kita dapat menikmati avocado seharian, 80% daripada pengedaran avocado di Amerika Syarikat menurut laporan USDA 2017 adalah berasal daripada Mexico.

Avocado yang hangat pada masa kini dapat dijejak pada sekitar tahun 500 SM di Mexico dan Amerika Tengah. Ketika itu, kawasan tersebut dipenuhi oleh orang Aztec yang bertutur dalan Bahasa Nahuatl. Setelah menemui buah tersebut, mereka menamakannya sebagai “āhuacatl” yang secara harfiahnya bermaksud “testis”.

Penamaan tersebut mungkin diilham daripada tekstur bentuk dan saiz alat sulit lelaki. Belum lagi cerita tentang cara buah tersebut tergantung di pokonya.

Nama berkenaan berevolusi setelah penjajah Sepanyol tiba dan mula mengadaptasi budaya mesoamerika. Banyak perkataan Aztec dipermudahkan ejaan dan sebutannya seperti “mizquitl” dan “coyotl” masing-masing menjadi “mosquito” dan “coyote”.

Begitu jua dengan “āhuacatl, ia menjadi “aguacate” dalam Bahasa Sepanyol. Jadi kaitan buah tersebut dengan testis telah tiada dengan perubahan nama tersebut.

Percaya ke tidak, ramai beranggapan yang “guacamole” secara harfiahnya bermaksud “sos testis”. Walaupun mengarut, agak logik jugalah dengan bentuk buah yang melengkung. Perkataan “mōlli” dalam Bahasa Nahuatl bermaksud “sos”.

Sebagaimana orang ramai memikirkan tentang “guacamole” dengan makna lucah, ianya kebetulan. Mitos itu disangkal oleh pakar bahasa Mesoamerika yang bernama Dr. Frances Kartunen.

Beliau berkata makna asal telah diubahsuai menjadi makna berbeza. Membandingkan “guacamole” dengan “sos testis” adalah sama sahaja dengan dakwaan “besboll” dengan “bes testis”.

Kita boleh menarik nafas lega yang avocado bakar bukanlah bermaksud “testis bakar” dan mungkin anda akan mengingati sejarah di sebalik perkataan.

Buah yang sedap… Ya. Sejenis buah yang harganya turun dan naik. Jadi sebelum naik mendadak, nikmatilah kelazatannya.

TERJEMAHAN:

‘Avocado’ actually comes from a word meaning ‘testicle’. https://www.businessinsider.com/avocado-history-word-testicle-2018-6?IR=T


Apa Yang Tak Kena Pada Teori Multiverse Menurut Sains?

1/ Baru-baru ini, idea mengenai dunia selari (parallel universe) kelihatan kembali menjadi topik perbualan masyarakat. Hal ini mungkin kerana laporan oleh tabloid seperti New York Post, Express dan Daily Star yang mendakwa NASA telah menjumpai bukti kewujudan dunia selari.

2/ Sepertimana yang didedahkan oleh saudara @zamirmohyedin , https://twitter.com/zamirmohyedin/status/1263499218280255488 salah satu idea asal dunia selari lahir akibat daripada salah satu interpretasi mekanik kuantum yang dipanggil Many World Interpretation.

Disebabkan berita tentang dunia selari (parallel universe) sedang hangat diperkatakan, saya nak kongsi bagaimana idea ini boleh muncul. Kenapa tiba-tiba ahli fizik boleh terfikir tentang idea dunia selari ini?#UntaianZM pic.twitter.com/etwe8VFMDK

— Zamir Mohyedin (@zamirmohyedin) May 21, 2020

3/ Many world interpretation merupakan buah fikiran Hugh Everett yang bertitik tolak dari idea Erwin Schroedinger, salah seorang tokoh utama yang memperkenalkan persamaan Schroedinger.

4/ Meskipun Many World Interpretation ini semakin mendapat tempat dalam masyarakat, lebih-lebih lagi dengan banyak karya fiksyen yang menggunapakai idea ini, namun perlu diingatkan bahawa MWI ini hanyalah satu daripada banyak lagi interpretasi alternatif lain dalam Fizik Kuantum.

5/ Satu lagi kelemahan ketara yang tidak “dinampakkan” kepada masyarakat adalah hakikat bahawa MWI hanya terpakai kepada sistem kuantum (sistem berskala kecil) dan tidak terpakai kepada sistem makro (sistem berskala besar).

6/ Hal ini adalah kerana dalam proses pergerakan dari sistem berskala kuantum pergi kepada sistem berskala makro, ada satu keadaan yang dipanggil Nyahkoherens (Decoherence) di mana sistem kuantum akan kehilangan sifat kuantumnya.

7/ Jadi, mengambil idea kucing Schroedinger yang terkenal kerana ia mampu “hidup dan mati “ dalam keadaan serentak, sebenarnya kucing tersebut tidak mampu “hidup dan mati” kerana nyahkoherens akan menghilangkan sifat superposition tersebut. Kucing tersebut hanya akan jadi “hidup” atau “mati”.

8/ Ada juga sebenarnya kelemahan ketara dalam idea Many World Interpretation ini, salah satunya adalah kerana kita boleh ada pilihan yang pelbagai (infinitely many possible world).

9/ Ayuh, bayangkan perkara ini. Sekiranya anda telah hidup selama 20 tahun, anda telahpun melahirkan berjuta dunia selari berdasarkan kepada penghidupan anda sehari-hari. Hari ini anda nak pakai baju warna apa? Kuning? Hitam? Memakai baju warna kuning akan melahirkan dunia di mana anda pakai baju kuning, dan memakai baju berwarna hitam akan melahirkan dunia selari di mana anda memakai baju berwarna hitam.

10/ Sekarang izinkan saya rumitkan keadaan. Dalam proses untuk anda tercipta (atau lahir), ibu bapa anda perlu terlebih dahulu berkahwin (atau bertemu), bukan?

11/ Melihat pula kepada ibu bapa anda sendiri, mereka berdua ada berjuta-juta pilihan dalam hidup mereka, namun ternyata mereka bertemu satu sama lain. Namun katakan mereka tidak bersama. Hal ini akan melahirkan dunia selari di mana anda tidak wujud sama sekali.

12/ Dan bayangkan, dalam situasi di mana ayah dan ibu anda bertemu, nenek dan atuk bagi ayah dan ibu anda juga perlu bertemu pada awalnya, bukan?

13/ Nah sekarang katakan kepada saya: kemungkinan mana lebih besar? Kemungkinan untuk anda dilahirkan, atau kemungkinan untuk anda tidak dilahirkan?

14/ Hakikatnya adalah kemungkinan untuk anda dilahirkan hanya melalui susur galur ini sahaja – (datuk + nenek) = ayah + ibu = (datuk + nenek)

15/ Ini pula adalah kebarangkalian untuk anda tidak wujud, saya ringkaskan dalam Rajah di bawah:

16/ Nah sekarang kalau ikutkan dalam rajah kebarangkalian diatas, kita boleh nampak ada dalam 9 kebarangkalian. hanya 1 sahaja kebarangkalian untuk anda wujud, dan 8 lagi kebarangkalian untuk anda tidak wujud. Dan untuk contoh itu kita hanya pergi kepada datu dan nenek. Kita tak pergi kepada moyang dan generasi lebih tua lagi. Lagi bertambah tak mungkin kita wujud nanti.

17/ Nah, itulah keganjilan MWI dan so called Multiverse. Hakikatnya ia adalah idea yang janggal kalau nak dibincangkan dalam skala yang teramat besar – skala infiniti.

18/ Tambahan: Dr. Strange mampu lihat dalam 1 kemenangan Avengers dari 14 juta kebarangkalian? Bro, 14 juta tu sikit tau kalau nak dibandingkan dengan infiniti.

19/ Oh dan satu lagi sebab kenapa saya rasa MWI ni mengarut adalah sebab ia bukanlah sesuatu yang saintifik dan mampu dicerap. Bak kata Dr Sabine Hossenfelder, multiverse ni sekarang dah jadi satu agama dalam sains, bukan sains sendiri.

20/ Oh, saya kepilkan sekali argument Dr. Sabine untuk anda lebih faham apa yang saya maksudkan.

21/ “The requirement that a hypothesis must be falsifiable is CERTAINLY NECESSARY to make the hypothesis scientific, but not sufficient.”

RUJUKAN:

“Has NASA Found a Parallel Universe ‘Where Time Flows Backwards?’ The Truth Behind the Headlines”, Jamie Carter (2020). Forbes.

“A Guide to Different Kinds of Parallel Universes”, Paul Harpen (2012). PBS Nova. https://www.pbs.org/wgbh/nova/article/a-guide-to-different-kinds-of-parallel-universes/

“The weirdest idea in quantum physics is catching on: There may be endless worlds with countless versions of you.”, Corey S. Powell (2019).  NBC News


Lawrance of Arabia: Pencetus Revolusi Arab

Bila berjalan di sekitar Tanah Arab ini, ada beberapa perkara yang menjadi persoalan dan tanda tanya kepada saya berkaitan sejarah pembentukan negara-negara arab. Antaranya ada satu bendera yang menyerupai bendera negara Jordan, tetapi yang ini tanpa bintang. Dan, bila ke satu kawasan pelancongan Wadi Rum, pastinya akan singgah di satu checkpoint yang mempunyai tugu peringatan seorang tentera British yang dikenali sebagai ‘Lawrence Of Arabia’.

Jadi, saya terpanggil untuk mengkaji dan menggali sejarah-sejarah yang terdapat di negara ini.

Revolusi Arab tercetus bermula pada tahun 1916, dipimpin oleh Syarif Husain Bin Ali dari kabilah Bani Hashim yang merupakan antara kabilah terbesar dan dipandang mulia di tanah arab. Pemberontakan ini berlaku kerana bangsa Arab yang berada di bawah pemerintahan Daulah Uthmaniyyah ketika itu, ingin menuntut kemerdekaan bagi membentuk satu kesatuan negara arab bermula dari Syria hingga ke Yaman.

Menurut sumber, antara punca berlakunya pemberontakan ini adalah kerana timbul perasaan tidak puas hati kepada kepimpinan Turki Muda ketika itu yang dikatakan melanggar nilai-nilai Islam, pendapat lain mengatakan ia adalah kerana cetusan daripada semangat nasionalisme bangsa Arab yang tidak mahu duduk di bawah pemerintahan bangsa Turki.

Ketika itu pemerintahan Daulah Uthmaniyyah sedang di ambang kejatuhan, kerana berlakunya krisis-krisis dalaman dan juga serangan-serangan dari pihak luar, terutamanya British. British telah menghantar seorang pegawai tenteranya, Kapten Thomas Edward Lawrence bagi membantu dan menjadi penasihat untuk menjayakan revolusi tersebut.

TE Lawrence digelar sebagai Lawrence Of Arabia kerana kefasihannya bertutur di dalam bahasa Arab, beliau juga sangat arif dalam ilmu demografi dan arkeologi di tanah arab. Ada pendapat yang mengatakan beliau telah memeluk Islam, kerana sering dilihat menghadiri pengajian agama, memakai jubah dan memberikan salam seperti muslim. Tetapi, bukti tersebut tidak kuat dan tidak dapat dipastikan kesahihannya.

Beliau telah berjaya memujuk bangsa arab agar menggunakan senjata moden yang dibekalkan bagi melawan Turki. Seterusnya, bagi memutuskan hubungan negara Arab dengan Daulah Uthmaniyyah, beliau mencadangkan agar dimusnahkan laluan kereta api Hijaz yang merupakan laluan menghubungkan Turki dengan negra-negara di bawah pemerintahannya. Kereta api itu juga digunakan oleh Jemaah Haji untuk ke Mekah.

Pada 1917, Lawrence mengadakan pakatan dengan Arab Badwi yang diketuai oleh ‘Awdah untuk mengusir kerajaan Uthmaniyyah dari ‘Aqabah. ‘Aqabah merupakan lambang kekuatan Uthamniyyah di Jazirah Arab, kerana ia merupakan laluan dan akses utama perdagangan ke Mesir.

Seterusnya, Lawrence berusaha untuk memisahkan Dimasyq dari jajahan Uthmaniyyah. Pada tahun 1918, berlaku pertempuran di Dimasyq yang menyebabkan Syria telah terpisah dari Turki dan jatuh ke tangan Arab. Kerana jasanya itu, beliau telah diberikan penghargaan dan pingat jasa kerana telah membantu dalam misi Revolusi Arab.

Setelah selesai misinya itu, beliau pulang ke kampung halaman. Beliau dilantik menjadi duta dan banyak mambantu hubungan diplomasi diantara Inggeris dengan negara-negara arab yang baru membangun pada ketika itu. Lawrence merupakan simbol Inggeris yang berasimilasi dengan budaya arab sehingga beliau dikenali di rantau Arab sehingga kini.

Nota: Untuk bacaan lanjut berdasarkan tentang isu ini dan mendalami dari sudut geopolitik. Boleh baca artikel Bagaimana Empayar Turki Uthmaniyah Dirobek Oleh Penjajah?

– Zabidi Azhar-